
PLUTARKHOSTA suomeksi 

Kirjapainotaidon keksiminen merkitsi ylösnousemusta myös Krei¬ 
kan klassilliselle kirjallisuudelle. Käännettynä Euroopan uusille kie¬ 
lille ne saavuttivat suunnattoman menestyksen ja vaikuttivat vuosi¬ 
satojen kulttuurielämään. 

Noiden klassikkojen joukossa saavutti suunnattoman menestyksen 
myös Plutarkhoon kirjoittama Kreikan ja Rooman suurmies¬ 
ten elämäkerrasto. Se oli sekä oppineiden ja runoilijain että valtio¬ 
miesten ja hallitsijain mielilukemista, vaikuttaen syvästi heidän 
maailmankäsitykseen»ä. Shakespearen draamoista on moni saanut 
aiheensa Plutarkhoon elämäkerroista. Saksan suuret klassikot Goethe 
ja Schiller olivat niiden suuria ihailijoita. Ja se, että ne olivat Fredrik 
Suuren ja Napoleonin mieluisinta lukemista, osoittaa kuinka ikitär- 
keitä asioita nämä elämäkerrat sisältävät. 

Yhä vielä jää koulujen historian opetuksesta nuorison mieliin ennen 
kaikkea se, mitä siinä opetetaan Kreikan menneisyydestä. Ja tämä 
kaikki suureksi osaksi pohjautuu juuri Plutarkhoon sankarikuvauksiin. 

Niinpä voi sanoa, että tämä teos yhä vielä on yleissivistyk¬ 
sen kulmakiviä. Plutarkhos osaa tehdä sankarinsa eläviksi; 
meidän oman aikamme suurimmista ihmiskuvaajista vain harvat 
pystyvät siinä suhteessa hänen vertaisikseen. Monet sukupolvet ovat 
Plutarkhoosta oppineet ihailemaan jaloja ihmisiä, — eikö se oikeuta 
pysyvään maineeseen? 

Plutarkhoon elämäkerrastosta olemme näytteeksi suomennuttaneet 
vain yhden: Spartan lainsäätäjän Lykurgoon elämäkerran. Se on 
kirja, jonka lukemista suosittelemme kaikille nykyajan valtiollisten 
probleemien tarkastelijoille. Nykyaikaan ei tietysti sovellu mikä so¬ 
veltui vanhaan Spartaan, mutta nykyäänkin on osattava ajatella 
valtiota rakentavasti, ja sitä opettaa tämä kirja jos 
mikään. 

Y K U R G O S 


Tiedot lainsäätäjä Lykurgoksen elämästä 
ovat yleensä riidanalaisia. Hänen syntymäs¬ 
tään, matkoistaan ja kuolemastaan samoin 
kuin hänen toiminnastaan lainlaatijana ja 
valtiomiehenä on olemassa useita toisis¬ 
taan poikkeavia kertomuksia, ja varsinkin 
ajasta, milloin hän eli, tutkijat ovat eri 
mieltä. Toiset väittävät, että hän oli mie¬ 
huutensa iässä Ifitoksen aikana ja sai tämän 
kanssa aikaan säännöksen, että Olympian 
kilpailujen aikana tuli vallita yleinen maan- 
rauha. Näihin kuuluu muun muassa filo¬ 
sofi Aristoteles, joka esittää todistuksena, 
että Olympiassa on kiekko, johon on kai¬ 
verrettu Lykurgoksen nimi. Toiset, kuten 
Lratosthenes ja Apollodoros, jotka laskevat 

ajan Spartaa hallinneiden kuninkaiden mu¬ 
kaan, sanovat hänen eläneen monta vuotta 
ennen ensimmäisiä Olympian kisoja. Ti- 
maios arvelee, että Spartassa on ollut kaksi 
eri aikoina elänyttä Lykurgosta ja että toi¬ 
sen ansioksi, hän kun oli kuuluisampi, on 
toisenkin teot luettu. Vanhempi näistä eli 
hänen tiedoituksensa mukaan vähän Home¬ 
rosta myöhemmin, toiset mainitsevat hänen 
jopa itse tavanneen tämän. Myös E^senofon 
on tarkoittanut hyvin vanhaa aikaa, kun 
hän sanoo, että Lykurgos on elänyt herak- 
leidien (Herakleen jälkeläisten) aikana. 
Tosin kaikki, viimeisetkin, Spartan kunin¬ 
kaat olivat herakleideja, mutta hän näyt¬ 
tää maininnallaan tarkoittavan Herakleesta 
suoraan ja lähinnä polveutuvia jälkeläisiä. 
Vaikkakin lähteet ovat näin ristiriitaisia, 
koetan kuitenkin laatia Lykurgoksen elämä¬ 
kerran. Tällöin nojaudun tietoihin, jotka 
ovat vähimmin toistensa kanssa ristirii- 

dassa tai joita ovat esittäneet pätevimmät 
tutkijat. — — Runoilija Simonides mai¬ 
nitsee, ettei Lykurgos ollut Eunomoksen 
poika, vaan Prytaniksen, jonka poika myös 
Eunomos oli. Mutta melkein kaikki muut 
kirjoittajat esittävät toisenlaisen sukuluet¬ 
telon: Aristodemoksen pojalla Prokleella oli 
poika Soos, tällä Eurypön, tällä Prytanis. 
Tästä polveutui Eunomos, Eunomoksesta 
tämän ensimmäisestä vaimosta Polydek- 
tes, toisesta, jonka nimi oli Dionassa, Ly¬ 
kurgos nuorempana, Dieutykhidaan mu¬ 
kaan Lykurgos oli Prokleesta kuudes, He- 
rakleesta yhdestoista polvi. 

Lykurgoksen esi-isistä oli kuuluisin Soos, 
jonka johdolla spartalaiset tekivät helootit 
orjiksi ja valloittivat paljon maata riistäen 
sen arkadialaisilta. Hänestä on myös säi¬ 
lynyt seuraava kertomus. Kerran Kleito- 
rin asukkaat sulkivat hänet vedettömään 
ja vaikeakulkuiseen maastoon. Tällöin hän 

lupasi luovuttaa takaisin valloitetun maan, 
kunhan vain hän ja kaikki hänen sotilaansa 
saisivat juoda lähellä olevasta lähteestä. 
Kun sopimus oli valoin vahvistettu, hän 
kokosi joukkonsa ja lupasi kuninkaan arvon 
sille, joka olisi juomatta. Mutta kun kukaan 
ei voinut hillitä janoaan, vaan kaikki joivat, 
Soos astui viimeiseksi lähteelle ja pirskoitet- 
tuaan vettä päälleen poistui vihollisten vielä 
ollessa paikalla — ja piti sitten valloitta¬ 
mansa maan, koska kaikki eivät olleet juo¬ 
neet. Mutta vaikka kohtakin hän tällaisten 
menettelyjen takia oli viisaan maineessa, ei 
suvun nimeä johdettu hänestä, vaan hänen 
pojastaan Euryponista, jonka mukaan sitä 
on sanottu Eurypontidien suvuksi, ehkä 
siksi, kun tämä kansansuosiota tavoitel- 
iakseen näyttää ensimmäisenä lieventäneen 
ankaraa yksinvaltiasta valtiomuotoa. Tästä 
toimenpiteestä oli sitten kuitenkin haital¬ 
liset seuraukset. Sillä kansan tultua röh- 

keammaksi toiset myöhemmistä kuninkaista 
väkivallanteoillaan joutuivat vihatuiksi, 
toiset taas menettivät vallan käsistään joko 
hyvänsuopuudesta tai heikkoudesta. Näin 
vallitsi Spartassa pitkät ajat mielivalta ja 
epäjärjestys, ja tällaisissa rauhattomissa 
oloissa myös Lykurgoksen isä kuninkaana 
ollessaan menetti henkensä. Tämä näet is¬ 
kettiin keittiöveitsellä kuoliaaksi koettaes¬ 
saan hajottaa mellakoivaa joukkoa. Valta 
joutui nyt hänen vanhemmalle pojalleen 
Polydekteelle. 

Kun tämäkin pian kuoli, olivat kaikki 
sitä mieltä, että Lykurgoksen tuli astua 
hänen seuraajakseen. Tämä olikin kunin¬ 
kaana niin kauan, kunnes sai tietää veljensä 
lesken olevan raskaana. Mutta niin pian 
kuin tämä tuli tietoon, hän ilmoitti, että 
valta kuuluu jälkeläiselle, jos se on poika. 
Itse hän tällä välin hoiti valtaa holhoojana 
— orvoksi joutuneiden kuninkaiden hoi- 

hoojan nimenä on Lakedaimonissa prodikos. 
— Tällä välin leski lähetti hänelle salaa il¬ 
moituksen, että hän olisi valmis tuhoamaan 
sikiön, jos Lykurgos Spartan kuninkaaksi 
päästyään ottaisi hänet puolisokseen. Vaik¬ 
kakin Lykurgos inhosi tällaista menettelyä, 
hän ei antanut kieltävää vastausta, mutta 
ilmoitti leskelle, että tämän ei tullut puos- 
karikeinoin sikiötä lähdettämällä saattaa ter¬ 
veyttään ja henkeään vaaraan, sillä hän 
kyllä itse huolehtisi lapsen hävittämisestä 
sen synnyttyä. Ja tässä uskossa leski oli 
aina synnyttämisen hetkeen saakka. Kun 
Lykurgokselle sitten oli ilmoitettu, että 
tämä aika oli lähellä, hän lähetti apulaisia 
pitämään synnyttäjästä huolta ja tätä var¬ 
tioimaan, ja näille hän antoi määräyksen 
luovuttaa lapsen naisille, jos se oli tyttö, 
mutta jos poika, tuomaan hänelle, oli hän 
sitten mitä tahansa tekemässä. Hän sattui 
juuri istumaan päivällispöydässä korkeiden 

virkamiesten kanssa, kun syntyi poika ja 
apulaiset toivat sen hänelle. Lykurgos otti, 
kuten kerrotaan, lapsen vastaan ja sanoi 
läsnäoleville: »Spartalaiset, teille on synty¬ 
nyt kuningas.» Sitten hän laski lapsen 
kuninkaan paikalle ja antoi sille nimen 
Kharilaos koska kaikki olivat täynnä rie¬ 
mua ja iloitsivat Lykurgoksen jalomieli¬ 
syyden ja oikeamielisyyden johdosta. Hän 
oli kuninkaana yhteensä kahdeksan kuu¬ 
kautta. Muutoinkin hän kansan puolelta 
nautti suurta kunnioitusta, ja kansalaisten 
enemmistö antoi hänelle arvoa ja noudatti 
hänen käskyjään enemmän hänen luon¬ 
teensa ylevyyden kuin kuninkuuden vuoksi 
ja siksi, että hän oli kuninkaan holhooja. 
Mutta hänelläkin oli kadehtijansa, jotka 
koettivat asettua vastustamaan tämän var¬ 
sin nuoren miehen kasvavaa valtaa. Näitä 
olivat varsinkin kuninkaan äidin, joka piti 

^ khara = riemu, laos = kansa, kharilaos = kansan riemu. 

itseään loukattuna, sukulaiset ja ystäväpiiri. 
Sattuipa niinkin, että kuningattaren veli 
Leonidas herjasi aivan julkisesti Lykurgosta 
väittäen varmasti tietävänsä, että tämän 
pyrkimyksenä oli tulla kuninkaaksi. Tällä 
puheellaan hän tahtoi jo etukäteen, jos 
kuningas joutuisi joittenkin salajuonien uh¬ 
riksi, heittää epäilyksen varjon Lykurgok- 
seen, että tämä oli ne punonut. Ja saman¬ 
laisia puheita levitti hänestä myös kunin¬ 
gatar. 

Kyllästyneenä tällaisiin juoruihin ja pe¬ 
läten epävarmuutta hän päätti, poistaak¬ 
seen kaikki epäilykset, matkustaa ulko¬ 
maille ja palata kotimaahan vasta sitten, 
kun hänen veljensä poika olisi kasvanut 
täysi-ikäiseksi sekä saanut lisäksi valta¬ 
istuimensa perijän. Niin hän nousi laivaan 
ja matkusti, ensiksi Kreetaan. Siellä hän 
tutustui sikäläisten valtioiden hallitusmuo¬ 
toihin ja teki tuttavuutta arvovaltaisten 

miesten kanssa. Monet lait hän katsoi oival¬ 
lisiksi ja päätti ottaa ne kotimaassaan käy¬ 
täntöön, mutta monet hän myös katsoi 
soveltumattomiksi. Kteetalaisen Thaleen, 
joka oli viisaiden ja valtiomiesten ensimmäi¬ 
siä, hän taivutti matkustamaan Spartaan, 
ja tätä Thaleen tekoa Lykurgos piti suu¬ 
rena kunnioituksena itseään kohtaan. Tha- 
les sanoi olevansa lyyrillinen runoilija, 
mutta itse asiassa runouden harrastaminen 
oli hänelle vain tekosyynä, sillä tosiasialli¬ 
sesti hänellä oli sama vaikutus kuin ete- 
vimmillä lainlaatijoilla. Hänen runonsa oli¬ 
vat näet vakavia kehoituksia lainkuuliaisuu¬ 
teen ja yksimielisyyteen, ja niiden sävelet ja 
rytmit olivat sopusointuisia niiden sisäl¬ 
lyksen kanssa. Niitä kuunnellessaan ihmiset 
alkoivat aivan huomaamatta tulla lempeäm- 
miksi ja luopuivat aikaisemmasta pahan- 
suopuudestaan ja alkoivat kilpailla, kuka 
voittaisi toisensa jaloudessa. Näin Thales 

raivasi tavallaan Lykurgokselle tien, jota 
tämä sitten kansansa kasvattajana kulki. 
Kreetasta Lykurgos matkusti Vähään 
Aasiaan, tahtoen, niin sanotaan, verrata 
kreetalaisten yksinkertaisiin ja ankariin elä¬ 
mäntapoihin joonialaisten hienostelevia ja 
ylellisiä elämäntapoja, kuten lääkäri tervei- 
hin ruumiisiin turmeltuneita ja sairaalloisia, 
ja täten tutkia erilaisten tapojen ja valtio- 
muotojen vaikutusta. Täällä hän myös ensi 
kerran joutui perehtymään Homeroksen ru¬ 
noihin, joita todennäköisesti Kreofyloksen 
jälkeläiset säilyttivät. Ja kun hän havaitsi, 
että ne runollisen viehätyksen ja nautin¬ 
non ohella sisälsivät yhtä runsaasti valtiol¬ 
lisia ohjeita ja kasvattavia ajatuksia, niin 
hän kokosi ja jäljensi niitä innokkaasti vie¬ 
däkseen ne mukanaan kotiin. Kreikkalai¬ 
silla oli tällöin jo hämärä tieto Homeroksen 
runoista, mutta vain harvat omistivat joita¬ 
kin osia tästä vielä silloin hajallaan olevasta 

runoelmasta. Lykurgos oli nyt aivan ensim¬ 
mäisiä, jotka nämä runot tekivät laajemmin 
tunnetuiksi. 

Egyptiläisten väitteen mukaan Lykurgos 
kävi myös heidän maassaan. Ja sikäläistä 
tapaa, jonka mukaan sotilaat muodostivat 
oman erikoisen luokkansa, he sanovat hänen 
pitäneen oivallisena. Sen tähden hän oli sa¬ 
man tavan tuonut Spartaan, ja sijoittamalla 
käsityöläiset ja muut ammattilaiset eri luok¬ 
kaan suorittanut todella viisaan ja hyvän 
valtioteon. Ja muutamat kreikkalaisetkin 
historioitsijat vahvistavat tämän egypti¬ 
läisten väitteen. Mutta väitettä, että Ly¬ 
kurgos olisi käynyt Afrikassa ja Espanjassa 
ja jopa Intiassakin, jossa hän olisi ollut kos¬ 
ketuksessa fakiirien kanssa, en ole tavannut 
muiden kuin Hippokrateen pojan, sparta¬ 
laisen Aristokrateen esittämänä. 

Spartalaiset kaipasivat kotimaastaan 
poistunutta Lykurgosta ja usein heidän 

lähettiläänsä saapuivat pyytämään häntä 
takaisin. Spartalaisten mielestä heidän ku¬ 
ninkaansa erosivat tavallisesta kansalaisesta 
ainoastaan arvonimensä ja sille osoitetun 
kunnioituksen puolesta, kun sitä vastoin 
Lykurgoksella olivat synnynnäiset hallitsi¬ 
jan lahjat ja kyky johtaa ihmisiä. Mutta 
eivätpä kuninkaatkaan olleet vastahakoisia 
häntä näkemään, vaan he päinvastoin toi¬ 
voivat hänen kannatuksensa hankittuaan 
paremmin selviytyvänsä kansan ylimieli¬ 
syydestä. Kun kaikki häntä tällä tavoin 
kaipasivat, niin hän palasi kotimaahan. 
Ja kohta sinne saavuttuaan hän ryhtyi 
muuttamaan olevia oloja ja laatimaan 
uudelleen valtiomuodon. Hänellä oli näet 
se varma vakaumus, ettei tilannetta paran¬ 
taisi osittainen lainlaadinta, vaan että oli 
meneteltävä kuten raihnaisen ja kaiken¬ 
laisten tautien vaivaaman ruumiin suhteen, 
siis koko elimistö ensin lääke- ja puhdistus- 

aineiden avulla uudistettava ja sitten mää¬ 
rättävä uusi elämänjärjestys. 

Ollen tätä mieltä hän läksi ensiksi Del¬ 
toihin. Ja uhrattuaan jumalalle ja kysyt¬ 
tyään oraakkelilta hän palasi mukanaan 
tuo Pythian antama kuuluisa vastaus, että 
hän oli jumalien suosiossa ja enemmän ju¬ 
mala kuin ihminen ja että Apollon oli hy¬ 
väksynyt hänen pyrkimyksensä laatia hyviä 
lakeja ja antaa Spartalle valtiomuodon, joka 
on oleva kaikkia muita lujempi. Tämän vas¬ 
tauksen innoittamana hän kutsui ympäril¬ 
leen arvokkaimmat kansalaiset, ja ilmoitet¬ 
tuaan aikeensa salaisissa neuvotteluissa 
ensin ystävilleen ja sitten vähitellen laajem¬ 
malle piirille hän kehoitti näitä ryhtymään 
kanssaan tehtävän suorittamiseen. Ja kun 
hetki koitti, hän antoi määräyksen kolmelle¬ 
kymmenelle ylimykselle saapua varhain seu- 
raavana aamuna torille aseistettuina la¬ 
mauttamaan vastustajat pelolla ja kauhulla. 

Kahdenkymmenen kuuluisimman salaliitto¬ 
laisen nimen on Hermippos teoksessaan 
maininnut, ja sen, joka tarmokkaimmin 
otti osaa kaikkiin Lykurgoksen yrityksiin 
ja joka oli ansiokkain apulainen tämän 
lainlaadintatyössä, mainitaan olleen nimel¬ 
tään Arthmiadas. Kun mellakka alkoi, niin 
kuningas Kharilaos, joka luuli koko hank¬ 
keen tähdätyksi häntä itseään vastaan, pa¬ 
keni Athene Khalkioikoksen temppeliin. 
Sittemmin hän kuitenkin, saatuaan valal- 
lisen vakuutuksen turvallisuudestaan, pois¬ 
tui temppelistä ja, mukautuvainen kun oli 
luonteeltaan, ryhtyi kannattamaan puuhia. 
Tällainen hänen luonteensa ominaisuus an¬ 
toi kerran hänen kuningastoverilleen Arkhe- 
laokselle, jolle muutamat tuota nuorta 
kuningasta ylistivät, aiheen sattuvasti 
sanoa: »Kuinka ei Kharilaos olisi hyvä 
ihminen, hän kun ei kelvottomillekaan ole 
ankara.» 

Ensimmäinen ja tärkein Lyknrgoksen mo¬ 
nista uudistuksista oli vanhinten neuvoston 
perustaminen. Tästä neuvostosta on Pla¬ 
ton sanonut, että se asetettuna liian suu¬ 
reksi turvonneen kuningasvallan rinnalle 
tasa-arvoisena ratkaisemaan tärkeitä asioita 
on edistänyt valtion menestystä ja kan¬ 
san kuntoa. Tähän asti oli valtiovalta 
horjunut sinne tänne; milloin se joutui ku¬ 
ningasten käsiin ja päätyi sortovaltaan, mil¬ 
loin joukon käsiin ja kansanvaltaan. Nyt 
oli neuvosto asetettu keskelle kuten paino¬ 
lasti, ja se piti tasapainoa ja sai aikaan var¬ 
man rauhan ja järjestyksen. Aina näet nämä 
kaksikymmentäkahdeksan vanhinta kan¬ 
nattivat kuninkaita, kun oli vastustettava 
kansan valtavaatimuksia, ja taasen tukivat 
kansaa, kun oli estettävä sortovallan synty¬ 
minen. Sen, että vanhinten lukumäärä oli 
kaksikymmentäkahdeksan, Aristoteles sa¬ 
noo johtuneen siitä, että niistä kolmesta- 

kymmenestä ylimyksestä, jotka olivat kan¬ 
nattaneet Lykurgoksen yritystä, kaksi oli 
kohta pelosta luopunut. Sfairos taas sanoo 
suunnitelman osanottajia alun perin olleen 
tämän määrän. Mahdollisesti tämä luku on 
valittu siksikin, että se muodostuu kerto¬ 
malla seitsemän neljällä ja on kuuden jäl¬ 
keen ensimmäinen luku, joka on yhtä suuri 
kuin sen yhteenlasketut osat ja niin ollen 
täydellinen luku. Minusta Lykurgos näyt¬ 
tää nimittäneen kaksikymmentäkahdeksan 
vanhinta pääasiallisesti siksi, että koko neu¬ 
voston lukumäärä kaksi kuningasta mukaan 
luettuna olisi kolmekymmentä. 

Ja niin kiinnostunut järjestelmästään Ly¬ 
kurgos oli, että hankki Delfoin oraakkelilta 
siitä ennuslausunnon. Sitä on sanottu rhet- 
raksi, ja se , kuuluu: »Zeus Syllaniokselle ja 
Athene Syllanialle on rakennettava temp¬ 
peli, jako fyleihin ja obeihin on suoritettava, 
esimiehineen kolmekymmentä jäsentä käsit- 

tävä neuvosto perustettava, määräaikoina 
kansa kutsuttava kokoon Babykan ja Kna- 
kionin välille, siellä tehtävä esitys lakien hy¬ 
väksymisestä ja kumoamisesta; kansa hy¬ 
väksyy ja ratkaisee ne.» Näissä säännök¬ 
sissä: jako fyleihin ja obeihin on suoritet¬ 
tava tarkoitetaan, että koko kansa on jaet¬ 
tava osiin, joista isompi on fylee ja pienempi 
obee. Esimiehiä ovat kuninkaat. Kansan¬ 
kokous oli heidän kielellään apella^ mikä sa¬ 
na on johdettu nimestä xlpollon, josta juma¬ 
lasta Lykurgos vakuutti tämän järjestelmän 
olevan peräisin. Babykan ja Knakionin nimi 
on nykyään Oinus. Aristoteles on kuitenkin 
sitä mieltä, että Knakion on joki ja Babyka 
silta. Näiden välisellä alueella pidettiin kan¬ 
sankokoukset, eikä ollut pylväshalleja eikä 
muita komeuksia. Sillä Lykurgos oli sitä 
mieltä, että sellaiset eivät mitään hyödyttä¬ 
neet, kun oli tehtävä hyviä ratkaisuja, vaan 
pikemminkin vaikuttivat haitallisesti ko- 

kouksen osanottajiin, koska nämä syven- 
tyessään katselemaan kuvapatsaita, maa¬ 
lauksia, teatterien näyttämöitä, upeasti ko¬ 
ristettuja neuvoshuoneiden saleja, tulisivat 
lörpötteleviksi ja täyteen tyhjää eivätkä seu- 
raisi asioiden käsittelyä. Ja kansankokouk¬ 
sessa ei kenelläkään muilla kuin vanhimmilla 
ja kuninkailla ollut oikeutta tehdä ehdotuk¬ 
sia, kansan sitä vastoin tuli ne hyväksyä tahi 
hylätä. Kun sitten myöhemmin kansa alkoi 
muuttaa ehdotuksia ja vääntää niitä mielei¬ 
sikseen, niin kuninkaat Polydoros ja Theo- 
pompos lisäsivät tuohon rhetraan: »Jos kan¬ 
sa tekee muutoksen ehdotukseen, on van- 
hinten ja päämiesten pysyttävä siitä erossa», 
SO. sitä ei pitänyt saattaa voimaan, vaan 
kansankokous oli heti hajoitettava, koska se 
oli pilannut neuvoston ehdotuksen ja saat¬ 
tanut sen kansan edulle vastaiseksi. Nämä 
saivat myös kansalaiset siihen uskoon, että 
järjestelmä oli Apollonista lähtöisin, kuten 

käy ilmi seuraavista Tyrtaioksen runoista 
tavattavista säkeistä: 

Nää ohjeet hallinnon ovat Delfoin temppelin lahja, 
valtias taivahinen Foibos ne laatinut on; 

Olkoon neuvoston esimiehinä kaks’ ylimystä, 

joilla on mielessä vain Sparta ja sen pyhä maa, 
myötään vanhimmat; vaan yhteinen koko kansa 
toimehen saattaa taas sen, mitä päätetty on. 

Tällä tavoin Lykurgos määräsi täsrnälli- 
sesti valtiovallan käyttäjät. Mutta kun 
myöhemmin havaittiin, että jo ennestäänkin 
laaja ja suuri harvainvalta oli päässyt, kuten 
Platon sanoo, yhä paisumaan ja tulemaan 
mielivaltaisemmaksi, niin perustettiin efo- 
rien virkakunta ikäänkuin suitsiksi. Tämä 
tapahtui noin satakolmekymmentä vuotta 
Lykurgoksen kuoleman jälkeen, kuningas 
Theopompoksen aikana, ja näiden ensi ker¬ 
ran valittujen eforien esimies oli Elatos. 
Kerrotaan, että kun kuningas Theopompok¬ 
sen puoliso soimasi miestään siitä, että hän 
jätti lapsilleen vallan pienempänä kuin oli 

sen saanut, niin tämä vastasi: »Päinvastoin, 
sitä suurempana, mitä pysyvämpi se on.» 
Ja totta onkin, että kuninkaat luopuessaan 
liiallisesta vallastaan välttivät myös vaaral¬ 
liset salajuonet. Sen tähden eivät Spartan 
kuninkaat joutuneet samanlaisen kohtalon 
uhriksi kuin messeenialaisten ja argolaisten 
kuninkaat, jotka itsepäisesti kieltäytyivät 
hyväksymästä valtansa rajoitusta kansansa 
hyväksi. Ja joka tutkii näitten lakedaimo- 
nilaisten sukulais- ja naapurikansojen ku¬ 
ninkaitten ja kansan välillä vallinneita rii¬ 
toja ja niistä johtunutta huonoa hallintoa, 
huomaa selvästi Lykurgoksen viisauden ja 
kaukonäköisyyden. Nuo kansat olivat alussa 
joka suhteessa vetäneet vertoja lakedaimo- 
nilaisille, näyttivätpä he saaneen osakseen 
paremman maankin, mutta kuitenkaan hei¬ 
dän hyvinvointinsa ei ollut kestävä, sillä 
kuninkaitten mielivalta ja joukon kapinoi¬ 
minen saattoi koko valtion rappiolle. Tämä 

osoittaa selvästi, että se mies, joka laati 
Spartan valtiomuodon pitäen silmällä kaik¬ 
kien kansalaisten etua, oli oikea jumalien 
lahja spartalaisille. Mutta tästä asiasta 
myöhemmin. 

Toinen ja samalla rohkein Lykurgoksen 
teko oli maitten jako. Tuohon aikaan oli 
kansalaisten eriarvoisuus Spartassa peloit- 
tavan suuri. Kaikkea omaisuutta ja toi¬ 
meentuloa vailla olevia oli kaupunki täyn¬ 
nään ja kaikki suuret rikkaudet olivat taa¬ 
sen kerääntyneet muutamien harvojen kä¬ 
siin. Hävittääkseen nyt kopeuden, kateu¬ 
den, vääryyden ja ylellisyyden ja näitäkin 
vanhemmat ja suuremmat yhteiskunnan 
sairaudet, rikkauden ja köyhyyden, hän 
taivutti kansalaisensa luovuttamaan kaikki 
maat yhteiseksi omaisuudeksi, jotta ne voi¬ 
taisiin uudestaan jakaa. Ja kaikkien tuli 
elää sitten samanarvoisina ja omistaa yhtä 
paljon, ainoastaan hyveessä pyrkien muista 

edelle. Silla ei ole olemassa muuta eroa eikä 
eriarvoisuutta ihmisten välillä kuin se, että 
häpeällisesti menetellyt saa moitetta, mutta 
kunniallisesti menetellyt kiitosta. 

Ja Lykurgos suoritti myöskin teossa sen, 
minkä sanoissa oli ilmoittanut. Spartaan ra¬ 
joittuva maa jaettiin yhdeksääntuhanteen 
osaan, ja se annettiin kaupungin asukkaille, 
joiden lukumäärä oli juuri noin suuri, mutta 
muusta Lakoniasta muodostettiin kolmekym¬ 
mentätuhatta palstaa ja ne luovutettiin pe- 
rioikeille. Muutamat kirjoittajat mainitse¬ 
vat, että Lykurgos oli jakanut spartalaisille 
ainoastaan kuusituhatta palstaa ja että Po- 
lydoros oli sitten lisännyt lukumäärään kol¬ 
metuhatta, muutamat taasen, että näistä 
yhdeksästätuhannesta palstasta oli toisen 
puolen jakanut Lykurgos, toisen Polydoros. 
Kukin palsta oli niin suuri, että se tuotti 
miestä kohti seitsemänkymmentä medim- 
nosta ohraa, naista kohden kaksitoista, ja 

näitä määriä vastaavasti viinirypäleitä ja 
oliiveja. Näiden ravintomäärien Lykurgos 
katsoi riittävän heidän hyvinvointiinsa ja 
terveyteensä, ja muu olikin tarpeetonta. 
Kerrotaan hänen sitten kerran myöhemmin, 
kun hän ulkomailta palatessaan kulki juuri 
korjatun viljelysalueen halki ja näki kuhi¬ 
laiden seisovan rivissä yhtä suuren väli¬ 
matkan päässä toisistaan, hymyillen sano¬ 
neen seuralaisilleen: »Minusta näyttää, että 
koko Lakonia kuuluu veljesparvelle, joka 
on sen äsken tasapuolisesti jakanut.» 

Ja poistaakseen kokonaan jokaisen eri¬ 
laisuuden ja eroavaisuuden hän päätti ryh¬ 
tyä myös irtaimen omaisuuden jakamiseen. 
Mutta kun hän näki, etteivät hänen kansa¬ 
laisensa suostuisi suoraan riistoon, hän päät¬ 
ti taitavasti sivutietä kulkien hävittää heistä 
omanvoitonpyynnin. Ensiksi hän nyt poisti 
käytännöstä kaikki kulta- ja hopearahat ja 
määräsi niiden tilalle rautaiset, joille hän 

niiden suuresta painosta ja koosta huoli¬ 
matta antoi vain niin vähäisen arvon, että 
kymmenen mna’n kotona säilyttämistä var¬ 
ten tarvittiin aitta ja kuljettamista varten 
juhtapari. Ja Spartan kansasta katosivat 
kohta monenlaiset rikokset tämän uuden 
rahan käytäntöön tultua. Kukapa näet tah¬ 
toi sitä varastaa, ottaa vastaan lahjuksina, 
saada petoksella tahi ryöstämällä, kun sitä 
ei voinut salata eikä sen omistaminen ollut 
muutoinkaan houkuttelevaa, niin, eipä sen 
paloitteleminen muihinkaan tarkoituksiin ol¬ 
lut mahdollista. Sillä kerrotaan Lykurgoksen 
määränneen, että tähän tarkoitukseen käy¬ 
tettävän raudan kovuus oli hävitettävä upot¬ 
tamalla se tulikuumana etikkaan, joten se tuli 
hauraaksi ja mahdottomaksi takoa, eikä sitä 
sitten voitu käyttää muihin tarkoituksiin. 

Sitten hän karkotti kaikki hyödyttömät 
ja ylellisyyttä palvelevat ammatit. Mutta 
monien näistä piti itsestään kadota kenen- 

kään lakkauttamattakin, tavallisen rahan 
mukana, koska tuotteille ei saatu menekkiä. 
Sillä tuota rautaista rahaa ei voitu käyttää 
muiden helleenien keskuudessa, se oli vailla 
arvoa ja pilkkana pidetty. Näin ollen Spar¬ 
tassa ei ollut mahdollista ostaa ulkomaan 
tavaroita eikä rihkamaa, yksikään kauppa¬ 
laiva ei saapunut sen satamiin, ei sinne tullut 
sofisteja, ei ennustusten kaupustelijoita, ei 
porttolan pitäjiä, ei kulta- eikä hopeakoru- 
jen tekijöitä, koska maassa ei käytetty ra¬ 
haa. Tällä tavoin ylellisyys vähitellen ka¬ 
dotti kasvu- ja elinvoimansa ja kuihtui lo¬ 
pulta itsestään. Eikä rikkaus ollut enää 
houkutteleva, koska sillä ei ollut keinoa 
päästä näkymään, vaan se pysyi aitassa 
kuolleena pääomana. Senpä tähden taval¬ 
liset ja välttämättömät huonekalut, kuten 
sängyt, tuolit ja pöydät, valmistettiin par¬ 
haiten kotona. Varsinkin lakedaimonilainen 
kenttäpullo, kuten Kritias sanoo, oli soti- 

laitten keskuudessa erikoisessa maineessa. 
Milloin näet oli pakko juoda vastenmielistä 
likaista vettä, pullon väri peitti veden sa¬ 
meuden, ja kun sen alaspäin painettu kaula 
muodosti ympärilleen syvennyksen, laskeu¬ 
tui sakka siihen, joten vesi tuli puhtaam¬ 
maksi juoda. Ja tästäkin koitui kunnia lain¬ 
säätäjälle. Sillä kun käsityöläiset eivät enää 
saaneet valmistaa turhia tavaroita, he käyt¬ 
tivät kaiken taitonsa tehdäkseen välttä¬ 
mättömät mitä parhaimpia. 

Hävittääkseen todella tehokkaasti ylel¬ 
lisyyden ja rikkauden saavuttamisen halun 
Lykurgos määräsi otettavaksi käytäntöön 
yhteiset ateriat, joka oli hänen kolmas, mitä 
tarkoituksenmukaisin säädöksensä. Tä¬ 
män mukaan spartalaisten piti kokoontua 
samaan paikkaan nauttimaan yhdessä mää¬ 
rätyistä ravintoaineista valmistettuja ateri¬ 
oita. Kenenkään ei ollut lupa syödä kotona 
loikoen hienoilla patjoilla ylellisten pöytien 

ääressä, tällä tavoin käsityöläisten tuotteita 
mukavuudekseen ja kokkien valmisteita her- 
kuikseen käyttäen ahmiakseen kuten ahnas 
eläin itsensä täyteen syrjäpaikassa. Sillä näin 
ihminen turmelee tapojensa ohella tervey¬ 
tensä, koska hän heittäytyy helposti himok- 
kuuteen ja kohtuuttomaan nauttimiseen ja 
kaipaa sitten pitkää unta, lämpimiä kylpyjä, 
runsasta lepoa, lyhyesti sanottuna jonkin¬ 
laista jokapäiväistä sairaudenhoitoa. Kaik¬ 
ki tämä oli jo tärkeää, mutta vielä tärkeäm¬ 
pää se, että nämä yhteiset ateriat yksinker¬ 
taisuudellaan saattoivat, kuten Theofrastos 
sanoo, rikkauden köyhäksi ja arvottomaksi. 
Sillä upeista talouskaluista ei ollut hyötyä 
eikä iloa, jopa niiden näkeminen tai esille 
[)aneminen oli mahdotonta, koska köyhä ja 
rikas kävivät yhteisellä aterialla. Niinpä voi¬ 
daankin kaikista auringon alla olevista kau¬ 
pungeista yksin Spartaan sovittaa tuo kulu¬ 
nut sananlasku: »Rikkaus on sokea ja kuin 
kuva hengetön ja liikkumaton.» Ja yhteisille 

aterioille ei kukaan saanut tulla aikaisem¬ 
min kotona ruokaa nauttineena, sillä muut pi¬ 
tivät tarkoin jokaista silmällä ja havaitessaan 
sellaisen, joka ei syönyt ja juonut, soimasi- 
vat häntä hemmotelluksi ja liian heikoksi 
kestämään vahvaa yhteisaterian ravintoa. 

Mutta toiselta puolen kerrotaan Lykur- 
goksen, varsinkin tästä säännöksestä, saa¬ 
neen rikkaitten vihat. Nämä kävivät hänen 
kimppuunsa suurin joukoin ja syytivät hän¬ 
tä vastaan herjaavia ja katkeria sanoja. Kun 
lopuksi monet kävivät käsiksi häneen, hänen 
oli pakko juosten paeta torilta. Ja hän pääsi 
jo ennen muita ahdistajiaan sen laidassa ole¬ 
vaan temppeliin, paitsi erästä, hänen kinte¬ 
reillään pysyttelevää Alkandros-nimistä nuo¬ 
rukaista, joka ei ollut muuten huono, mutta 
kiivas ja hurja, ja tämä iski häneltä hänen 
katsahtaessaan taaksensa sauvalla silmän. 
Tuskaa osoittamatta Lykurgos jäi seisomaan 
kansalaisiinsa päin ja näytti heille veriset 

kasvonsa ja turmellun silmänsä. Häpeä ja ka¬ 
tumus valtasi katselijat siinä määrin, että he 
luovuttivat Alkandroksen Lykurgokselle ja 
saattoivat tämän kotiinsa syvää surua osoit¬ 
taen. Kotiin päästyään Lykurgos kiitti 
saattajiaan ja kehoitti heitä poistumaan, 
mutta Alkandroksen hän vei sisälle. Täällä 
hän ei sanonut eikä tehnyt hänelle mitään 
pahaa, vaan entiset palvelijansa nyt vapau¬ 
tettuaan määräsi tämän suorittamaan näi¬ 
den tehtäviä. Nuorukainen, joka ei ollut 
pohjaltaan huonoa laatua, suoritti vaiti ollen 
tehtävät, ja kun hän, ollen aina Lykurgoksen 
lähettyvillä, oppi tuntemaan tämän lem¬ 
peyden ja mielentyyneyden, vaatimattomat 
elämäntavat ja uupumattoman ahkeruuden, 
niin hän syvästi kiintyi tuohon mieheen 
ja sanoi sukulaisilleen ja tuttavilleen, että 
Lykurgos ei ollut ankara eikä itsepäinen, 
vaan enemmän kuin kukaan muu lempeä 
ja ystävällinen. Tällaisen rangaistuksen AI- 

kandros sai, ja täten hän sovitti rikoksensa, 
että tuli kelvottomasta ja hillittömästä 
nuorukaisesta säädylliseksi ja kunnialliseksi 
mieheksi. Lykurgos rakensi sittemmin kärsi¬ 
myksensä muistoksi temppelin Athenelle, 
jota sanoi nimellä Optilletis, koska tämän 
maakunnan doorilaisten kielellä silmät ovat 
optilloi. Mutta monet kirjoittajat väittävät, 
ja näihin kuuluu mm. Dioskorides, joka on 
kirjoittanut Spartan valtiomuodosta, että 
Lykurgosta oli tuossa kahakassa tosin isket¬ 
ty, mutta hän ei menettänyt silmän näköä, 
joten hän tuon temppelin rakennutti kiitok¬ 
seksi Athenelle silmänsä parantumisesta. 
Tosiasia kuitenkin on, että spartalaiset luo¬ 
puivat tämän tapahtuman jälkeen pitä¬ 
mästä keppiä kansankokouksessa. 

Noita yhteisaterioita kreetalaiset sanovat 
andreiäksP-y lakedaimonilaiset fiditiaksP, jo¬ 
ko siksi, että ne kuvasivat hyvänsuopeutta 

1 miesten ateria ^ filiä = ystävyys 

ja ystävyyttä (tällöin sanassa Z-äänteen 
tilalla esiintyy d) tahi opettivat kohtuuteen 
Ja säästäväisyyteeni Monien mielestä sana 
taas on alkuaan ollut editia^ joka viittaa 
ravintoon ja ruokaan (syömiseen)^, ja vasta 
myöhemmin siihen on tullut /-äänne alkuun, 
ja sekin on mahdollista. Aterioitsijat muo¬ 
dostivat ryhmiä, joihin kuului keskimäärin 
viisitoista henkeä. Jokainen näistä antoi 
aterioita varten osuutenaan kuukausittain 
medimnoksen ohrajauhoja, kahdeksan 
khoaa viiniä, viisi mnaata juustoa, kaksi ja 
puoli mnaata viikunoita ja näitten lisäksi 
pienen summan rahaa särpimen ostamista 
varten. Lisäksi se, joka uhrasi esikoisuhrin 
tai oli metsästänyt, antoi osan uhrista tai 
riistasta yhteisateriaan. Näet se, joka uh¬ 
raamisen tahi metsästämisen takia ei ehtinyt 
saapua yhteiselle aterialle, sai aterioida ko¬ 
tona, mutta muitten piti olla läsnä. Ja 

^ feidö' = säästäväisyys ^ cdöde' = ruoka, syöminen 

näiden ateriamääräysten noudattamista val¬ 
vottiin kauan ankarasti. Niinpä kerrotaan, 
että kun kuningas Agis palattuaan sotaret¬ 
keltä, mikä päätti ateenalaisia vastaan käy¬ 
dyn sodan, tahtoi syödä puolisonsa kanssa ja 
lähetti sitä varten noutajan hakemaan osansa 
yhteisateriasta, polemarkhit kielsivät sitä 
antamasta. Ja kun hän tästä vihastuneena 
ei seuraavana päivänä suorittanut velvolli- 
suuksiinsa kuuluvaa uhria, häntä sakotet¬ 
tiin. 

Myöskin pojat saivat tulla näille yhteis- 
aterioille, ikään kuin itsehillinnän kouluun. 
He kuulivat keskusteluja valtiollisista kysy¬ 
myksistä, näkivät vapaasukuisia kasvatta¬ 
jia, oppivat kisailemaan ja laskemaan har¬ 
mitonta leikkiä ja leikkiä ymmärtämään. 
Sillä myöskin leikin ymmärtämistä pidettiin 
erikoisesti lakedaimonilaisten ominaisuu¬ 
tena. Mutta joka ei sitä sietänyt, hänen oli 
lupa pyytää leikinlaskijaa lopettamaan, joi- 

loin tämä lakkasi. Jokaisen seuraantulijan 
huoneeseen astuttua viittasi vanhin oveen 
ja sanoi: »Tästä ulos ei pääse yksikään sana.» 

Kun pöytäkumppaniksi hyväksyttiin uusi 
pyrkijä, meneteltiin seuraavalla tavalla. Jo¬ 
kainen aikaisempi jäsen otti käteensä leipä- 
palan ja pisti sen kuten äänestysliuskan mi¬ 
tään sanomatta astiaan, jota palvelija kan¬ 
toi päänsä päällä. Joka hyväksyi pyrkijän, 
jätti palan sellaisekseen, joka ei, painoi sen 
kädellään littuun. Tällainen litistetty lei- 
päpala kuvasi nyt lävistettyä äänestyslius- 
kaa, ja jos yksikin sellainen tavattiin, niin 
pyrkijä hylättiin, koska toivomuksena oli, 
että kaikki voisivat iloita toistensa seurasta. 
Täten seurasta evättyä sanottiin kaddik- 
hoiduksi, koska astian, johon leipäpalat pis¬ 
tettiin, nimenä oli kaddikhos. 

Niin sanottu musta keitto oli ennen kaik¬ 
kea se ruoka, mistä spartalaiset pitivät. Van¬ 
hemmat eivät edes välittäneet lihapaloista. 

vaan jättivät ne nuorukaisille ja söivät itse 
mielihalulla pelkkää lientä. Kerrotaan erään 
Pontoksen kuninkaan ostaneen lakedaimo- 
nilaisen orjakokin saadakseen nauttia tuota 
ruokaa, mutta maistettuaan sitä hän oli ha¬ 
vainnut sen vastenmieliseksi. Silloin kokki 
oli sanonut hänelle: »Jalo kuningas, tätä 
keittoa on syötävä vasta sen jälkeen, kun on 
ensin kylpenyt Eurotas-joessa.» Kun he oli¬ 
vat sitten kohtuullisesti juoneet, he poistui¬ 
vat ilman soihtuja, sillä heidän ei ollut lupa 
kaduilla näitä käyttää tottuakseen rohkeasti 
ja pelottomasti kulkemaan yön pimeydessä. 
Tällaisia olivat spartalaisten yhteisateriat. 

Lykurgos ei kirjoittanut lakejaan muis¬ 
tiin, vaan on lakien muistiinkirjoittamisen 
jopa eräässä säädöksessään kieltänyt. Hä¬ 
nellä oli näet se vakaumus, että niiden asiain, 
jotka ovat valtion menestymiselle ja kansan 
hyvinvoinnille tärkeitä, tulee olla painet¬ 
tuina kansan sydämeen ja ilmetä kansan 

toiminnassa, jolloin ne ovat lujia ja järkky¬ 
mättömiä. 

Yksi säädös kielsi siis, kuten on jo mai¬ 
nittu, käyttämästä kirjoitettuja lakeja, eräs 
toinen taas oli tähdätty ylellisyyttä vastaan: 
jokaista taloa rakennettaessa sai kattoa val¬ 
mistettaessa käyttää vain kirvestä, ovea 
valmistettaessa vain sahaa, eikä mitään 
muita työkaluja. Sillä tuon viisauden, min¬ 
kä sittemmin Epameinondas lausui oman 
pöytänsä halvasta murkinasta, että sellainen 
ei saata kavaltajaksi, Lykurgos on ensin oi¬ 
valtanut ja teki johtopäätöksen, että yksin¬ 
kertaisesti rakennettu talo ei siedä loistoa ja 
ylellisyyttä. Sillä eihän kukaan ole niin 
typerästi vailla aistia, että yksinkertaiseen 
ja kansanomaiseen taloon haalisi hopeajal- 
kaisia makuulavitsoja, purppurapeitteitä, 
kultamaljoja ja muuta näiden mukaista ka¬ 
lustoa. Lavitsan täytyy välttämättä olla 
oikeassa suhteessa taloon, peitteen lavitsaan. 

muiden välineiden ja huonekalujen näihin. 
Tämän tavan johdosta kerrotaan kuningas 
Leotykhides vanhemmasta: Tämä oli ker¬ 
ran Korinthoksessa päivällisellä. Kiinni- 
tettyään katseensa ruokahuoneen kattoon 
ja havaittuaan sen komeasti laudoin ruudu- 
tetuksi hän kysyi isännältä: »Kasvaako 
teidän metsissänne nelikulmaisia puita?» 

Vielä on mainittava Lykurgoksen kolmas 
säädös. Se kielsi käymästä usein sotaa sa¬ 
maa vihollista vastaan, jotta se ei alituiseen 
vastarintaa tekemällä perehtyisi hyvin sota¬ 
taitoon. Kuningas Agesilaoksen virheeksi 
on myöhemmin erikoisesti luettu se, että 
hän tekemällä herkeämättä hyökkäyksiä ja 
sotaretkiä Boiotiaan saattoi teebalaiset spar¬ 
talaisten vertaisiksi vastustajiksi. Senpä 
tähden osuivatkin oikeaan nuo Antalkidaan 
sanat, jotka hän sanoi Agesilaokselle näh¬ 
dessään tämän haavoittuneena. »Teebalai¬ 
set, jotka sinä vastoin heidän tahtoaan ope- 

tit käymään sotaa, jota he eivät ennen osan¬ 
neet, ovat antaneet sinulle hyvän maksun 
opetuksestasi.» Tämänkaltaisia määräyksiä 
Lykurgos siis sanoi rhetroiksi, ja ne olivat 
muka Apollonin laatimia ja oraakkeliohjeita. 

Kasvatusta Lykurgos piti lainlaatijan tär¬ 
keimpänä ja jaloimpana tehtävänä, ja siinä 
hän ensinnä piti silmällä avioliittoa ja suvun 
lisäämistä. Ei ole niinkuin Aristoteles ker¬ 
too, että Lykurgos olisi luopunut yritykses¬ 
tä saattaa naiset henkiseen kuriin, koska ei 
voinut tukahduttaa heidän vallattomuut¬ 
taan ja komentamishaluaan, mihin he olivat 
tottuneet miesten ollessa aina sodassa. Täl¬ 
löin näet näiden oli pakko jättää vaimonsa 
talonhoitajaksi, ja näissä oloissa miehet 
osoittivat näille ylen määrin kunnioitusta ja 
puhuttelivat näitä valtiattarikseen. Lykur¬ 
gos kuitenkin kiinnitti kaikkea mahdollista 
huomiota myös naisten kasvattamiseen. 
Hän määräsi, että neitosten oli juoksemalla 

ja painimalla sekä kiekkoa ja keihästä heit¬ 
tämällä kehitettävä ruumiinrakenteensa 
voimakkaaksi, jotta jälkeläinen kehkeytyisi 
ja kehittyisi voimakkaassa ruumiissa ja he 
itse vahvoina kestäisivät synnytyksen ja 
taistelisivat helposti ja kärsivällisesti sen 
aiheuttamia tuskia vastaan. Ja poistaak¬ 
seen kerta kaikkiaan velttouden, hemmot¬ 
telun ja kaiken naismaisen hempeyden 
hän totutti neitoset nuorukaisten lailla 
kulkemaan alasti juhlakulkueissa ja mää¬ 
rätyissä juhlissa tanssimaan ja laulamaan 
nuorukaisten katsellessa ja kuunnellessa. 
Monesti neitoset myös sattuvin pistopuhein 
ojensivat niitä, jotka olivat tehneet jonkin 
hairahduksen, samoin kuin he kunniallisesti 
menetellyttä lauluin ylistivät. Näin he he¬ 
rättivät nuorukaisissa voimakkaan kunnian¬ 
tunnon ja jalon kilpailumielen. Sillä se, jon¬ 
ka miehuullisuutta neitoset olivat ylistäneet 
mainesanoin, poistui juhlasta kotiinsa pys- 

typäin. Toiselta puolen taas leikki- ja pisto- 
puheet sattuivat yhtä hyvin sydämeen kuin 
vakavat sanat, semminkin kun kaikki kansa¬ 
laiset, myös kuninkaat ja neuvoston vanhim¬ 
mat, olivat tilaisuudessa läsnä. Eikä neitojen 
alastomuudessa ollut mitään häpeällistä, 
koska siveellisyys aina säilyi ja irstailu oli 
tuomittu. Pikemminkin se totutti viattomaan 
luonnollisuuteen, herätti halun kehittää ruu¬ 
miin terveeksi ja kauniiksi ja kehkeytti nai¬ 
sissa ylevän tunteen, että he ovat miesten 
kanssa tasavertaisia urhoollisuudessa ja kai¬ 
kissa kunniallisissa pyrkimyksissä. Tällaiset 
naiset saattoivatkin sitten puhua ja ajatella 
kuten Gorgosta, Leonidaan puolisosta, kerro¬ 
taan. Kun eräs muukalaisnainen sanoi hä¬ 
nelle: »Te lakedaimonittaret näytätte olevan 
ainoat naiset, jotka hallitsevat miehiä», tämä 
vastasi: »Me ainoastaan myöskin synny¬ 
tämme miehiä.» 

Kaikki tämä tällainen oli voimakas avio- 

liiton virike: neitojen juhlakulkueet ja alas¬ 
tomina suoritetut kilpailut nuorukaisten sil¬ 
mien edessä, mitkä, käyttääkseni Platonin 
sanoja, ei matemaattisen todistuksen, vaan 
rakkauden välttämättömyydellä taivutta¬ 
vat jokaisen ja vievät mukaansa. Sitä paitsi 
Lykurgos saattoi naimattomat eräänlaisen 
kunniattomuuden alaiseksi. Heidän ei ollut 
lupa saapua voimistelujuhliin katsomaan, 
ja talvella viranomaiset määräsivät heidät 
alastomina kulkemaan ympäri toria ja kul¬ 
kiessa laulamaan itsestään pilkkalauluja, 
joiden sisältönä oli se, että tämä kaikki oli 
ansiosta, koska he olivat olleet uppiniskai¬ 
sesti lakeja noudattamatta. Heidän osak¬ 
seen ei myöskään tullut sellaisten kunnioi¬ 
tusta, jota nuorukaiset muille vanhuksille 
osoittivat. Senpä tähden kukaan ei pahek¬ 
sunut Derkyllidaan osakseen saamaa vas¬ 
tausta, niin kuuluisa sotapäällikkö kuin hän 
muutoin olikin. Eräs nuorukainen ei hänen 
tullessaan luovuttanut paikkaansa hänelle. 

vaan sanoi: »Ethän sinä ole siittänyt ketään, 
joka minulle kerran paikan luovuttaisi.» 

Puolison otto tapahtui ryöstämällä, mutta 
koskaan sellaiseksi ei valittu hentoa ja 
alaikäistä, vaan naimaikäinen ja avioliittoon 
kypsä. Ryöstetyn morsiamen otti sitten 
hoiviinsa kaaso, joka leikattuaan hänen tuk¬ 
kansa päänahkaa myöten, puettuaan hänet 
miesten vaippaan ja pantuaan hänen jal¬ 
kaansa sandaalit, vei hänet olkivuoteelle 
makaamaan, jätti olemaan yksin ja sam¬ 
mutti lampun. Sulhanen, joka oli saapunut, 
ei päihtyneenä eikä hummanneena, vaan sel¬ 
vänä kuten aina yhteisaterialta, meni sitten 
huomaamatta hänen luokseen ja irroitti 
vyön ja kantoi hänet vuoteeseen. Vietet¬ 
tyään hänen kanssaan lyhyen hetken sul¬ 
hanen taas poistui kunniallisesti viettääkseen 
kuten tavallisesti yön muiden nuorukaisten 
kanssa. Ja näin sulhanen menetteli edel¬ 
leenkin, päivät hän vietti ja yöt nukkui yh- 

dessä ikäkumppaneittensa kanssa, nuorik¬ 
konsa luokse meni salaa ja valppaana ollen, 
häveten ja peläten sitä, että joku talossa ole¬ 
vista havaitsisi hänet. Ja tässä häntä myös 
nuorikko auttoi sopivilla keinoilla, että he 
tilaisuuden sattuessa voivat salaa olla yh¬ 
dessä. Eivätkä he näin käyttäytyneet vain 
alussa, vaan niin kauan, että monille oli jo 
syntynyt lapsia, ennen kuin he olivat päi¬ 
vänvalossa nähneet vaimonsa. Tällainen 
menettely ei ollut ainoastaan itsensähillin- 
nän ja mielenmaltin harjoitusta, vaan siitä 
oli tuloksena myös se, että se teki heidät 
hedelmällisiksi ja saattoi aina uudella ja 
tuoreella rakkaudella lähestymään toisiaan, 
he kun eivät olleet ainaisen yhdessäolon 
takia tulleet välinpitämättömiksi toisistaan, 
vaan säilyttivät aina kaipuun ja rakkauden 
viriävän sytykkeen sydämessään. 

Kaiken tämän avioelämään juurrutta¬ 
mansa häveliäisyyden ja järjestyksen ohella 

Lykurgos koetti yhtä uutterasti kitkeä siitä 
myös pois turhan ja miehuuttoman musta¬ 
sukkaisuuden. Hän sälytti jokaisen vel¬ 
vollisuudeksi tukahduttaa avioelämässä hil¬ 
littömyyden ja hekuman, mutta korosti 
myös, että sen ansainneilla on oikeus yhtei¬ 
sesti synnyttää jälkeläisiä ja yhteisesti pitää 
niitä ominaan. Hänestä sellaiset miehet, 
jotka tässä asiassa kaiken yhteisyyden tor¬ 
juivat, jopa verenvuodattamiseen ja tap¬ 
peluun turvautumalla, olivat lopen nauret¬ 
tavia. Iäkkäälle miehelle, jolla oli nuori 
puoliso, oli siis soveliasta tutustaa tähän hy¬ 
västä perheestä lähtöisin oleva mies, josta 
hän piti ja jonka katsoi arvokkaaksi, ja lu¬ 
kea näin jalosta verestä siinnyt jälkeläinen 
yhteiseksi perilliseksi. Samoin oli kelpo mie¬ 
hen, joka ihaili toisen miehen ymmärtäväis¬ 
tä, lapsista pitävää puolisoa, soveliasta olla 
yhteydessä tämän kanssa pyydettyään sii¬ 
hen luvan hänen mieheltään tuottaakseen 

satona, jos niin saan sanoa, maailmaan ja¬ 
loja, jalojen veriheimoisia sekä yhteisiä jäl¬ 
keläisiä. Sillä Lykurgos oli ensinnäkin sitä 
mieltä, että lapset eivät kuulu yksistään 
isille, vaan ovat koko valtion yhteistä omai¬ 
suutta, joten hänen vakaumuksensa oli, että 
niitä ei tullut synny ttää kenen tahansa, vaan 
ominaisuuksiltaan parhaimpien kansalais¬ 
ten. Toiseksi hänestä monien kansojen tässä 
asiassa noudattamat periaatteet sisälsivät 
paljon henkistä rajoittuneisuutta ja nurin- 
kurisuutta. Nehän pitivät itsestään selvänä, 
että nartut ja tammat astutettiin lajinsa 
parhaimmilla polkijoilla ja astujilla, eikä 
tällöin säästetty houkutteluja eikä uhrauk¬ 
sia, jotta näiden omistajat olisi saatu tähän 
suostumaan, mutta kukin vartioi naistaan 
kammioon suljettuna päässään se pinttymä, 
että tällä oli lupa saada vain hänen kanssaan 
jälkeläisiä, vaikka hän itse olisi ollut typerä, 
vanha ja sairaalloinen. Tällöin ei ollenkaan 

ajatella sitä, että ennen kaikkea lasten hank¬ 
kijat ja kasvattajat saavat kärsiä lasten 
kehnoudesta, minkä nämä ovat huonon veren 
perintönä saaneet, ja taasen iloita niiden 
kunnollisuudesta, kun ne ovat jalosta verestä 
polveutuneet. Nämä näin luonnolliset ja 
valtiollisesti kaukonäköiset säädökset olivat 
siinä määrin kaukana kaikesta kevytmieli¬ 
syydestä, jonka myöhempinä aikoina sano¬ 
taan levinneen naisten pariin, että aviorikos 
spartalaisten keskuudessa oli kokonaan 
mahdoton. Niinpä kerrotaan, että eräs san¬ 
gen vanhaan aikaan elänyt Geradas-niminen 
spartalainen erään muukalaisen tekemään 
kysymykseen, minkälaisen rangaistuksen 
avionrikkojat heillä saivat, vastasi: »Hyvä 
vieras, meillä ei ollenkaan ole avionrikkojia.» 
»Mutta jos sellainen tavattaisiin», lisäsi vie¬ 
ras edelleen. »Hänen pitäisi», sanoi Geradas 
tähän, »antaa sakkoina sellainen härkä, joka 
voisi kurottaa kaulansa Taygetos-vuoren yli 

ja siten juoda Eurotas-joesta.» Kun vieras 
tähän hämmästyneenä sanoi: »Mistäpä sel¬ 
lainen härkä löydettäisiin?» niin Geradas 
naurahti: »Mistäpä löydettäisiin avionrik¬ 
koja Spartasta?» Tällaiset ovat siis tiedot, 
joita kerrotaan spartalaisten avioelämästä. 

Lapsen kasvattaminen ei ollut isän val¬ 
lassa. Heti syntymisen jälkeen tämän täy¬ 
tyi viedä lapsi paikkaan, jota sanottiin 
leskheeksi (= kokoustalo), ja tänne piirikun¬ 
nan vanhimmat kokoontuivat lasta tutki¬ 
maan. Jos nämä havaitsivat sen hyvin 
kehittyneeksi ja voimakkaaksi, he määräsi¬ 
vät sen jätettäväksi henkiin ja antoivat sen 
nimiin yhden Spartan yhdeksästätuhannesta 
palstasta. Mutta jos lapsi oli heikko ja epä¬ 
muodostunut, niin he määräsivät sen heitet¬ 
täväksi Taygetos-vuorella olevaan syvään 
rotkoon, jota sanottiin nimellä Apothetai, 
sillä heidän mielestään ei lapselle itselleen 
eikä valtiolle ollut hyötyä sen elämästä, 

koska luonto jo alusta alkaen oli evännyt 
siltä terveen ja voimakkaan ruumiinraken¬ 
teen. Tästä syystä äidit eivät myöskään 
pesseet vastasyntyneitä lapsiaan vedessä, 
vaan viinissä, kokeillakseen näin heidän 
terveyttään. Sillä väitetään, että kaatuma¬ 
taudin perineet tai jollakin muulla tavoin 
sairaalloiset lapset laimentamattomassa vii¬ 
nissä pestyinä kuolivat saamiinsa kouristuk¬ 
siin, mutta terveet vain karaistuivat ja vah¬ 
vistuivat. Lasten hoitajilta vaadittiin suur¬ 
ta huolellisuutta ja taitoa. Käyttämättä 
kapaloita he antoivat hoidokkiensa jäsenten 
ja ruumiinrakenteen vapaasti kehittyä. He 
valvoivat myös, että lapset tulivat elämän¬ 
tavoiltaan kohtuullisiksi ja ruokaa valikoi¬ 
mattomiksi, etteivät he pelänneet pimeässä 
ja yksinäisyydessä ja että kaikki pikkumai¬ 
nen oikuttelevaisuus ja ruikutus oli niille 
vierasta. Näitä hoitajia monet ulkomaalai- 
setkin heidän pätevyytensä vuoksi usein os- 


4 — Plviitrlthos, Lykurgos 

tivat lastensa kasvattajiksi. Mainitaanhan 
Alkibiadeenkin imettäjän Amyklan olleen 
lakedaimonittaren. Sittemmin, kuten Pla¬ 
ton väittää, Perikles oli määrännyt hänen 
hoitajakseen Zopyros-nimisen orjan, joka ei 
missään suhteessa ollut muita orjia etevämpi. 
Mutta Spartan poikia Lykurgos sitä vastoin 
ei uskonut kenenkään ostetun tai pestatun 
orjan kasvatettavaksi eikä myöskään salli¬ 
nut, että jokainen isä omaa mieltään myöten 
lastaam kasvatti ja opetti. Sillä heti lasten 
täytettyä seitsemän vuotta hän otti ne kaikki 
omaan valvontaansa, jakoi osastoihin, antoi 
niiden elää kiinteästi yhdessä, yhdessä syödä, 
leikkiä ja opiskella. Ja joukon johtajaksi 
määrättiin sen älykkäin ja tappeluun uska¬ 
liain poika. Kaikki muut pitivät tätä esiku¬ 
vanaan, noudattivat hänen käskyjään ja 
sietivät hänen rangaistuksiaan, joten tämä 
kasvatus oli kuuliaisuuden harjoitusta. Ja 
poikien kisailuja tulivat seuraamaan myös 

vanhemmat, jotka herättivät heidän kes¬ 
kuudessaan usein tappelun ja riidan saadak¬ 
seen tilaisuuden tarkalleen todeta, millainen 
luonne kullakin oli, kun tuli kysymykseen 
uskallus ja peloton päällekäyminen kaha¬ 
koissa. Lukemaan ja kirjoittamaan nämä 
pojat opiskelivat ainoastaan auttavasti, 
muutoin koko kasvatuksen päämääränä oli 
altis kuuliaisuus esimiehiä kohtaan, kestä¬ 
vyys ponnisteluissa ja voiton saavuttaminen 
taistelussa. Senpä tähden iän karttuessa 
heidän harjoituksiaan tiukennettiin. Hei¬ 
dän tukkansa leikattiin aivan lyhyeksi, hei¬ 
dät totutettiin kulkemaan ilman jalkineita 
ja tavallisesti leikkimään alasti. Kun he oli¬ 
vat täyttäneet kaksitoista vuotta, he lak¬ 
kasivat käyttämästä ihokasta ja saivat koko 
vuodeksi käyttöönsä yhden vaipan. He 
olivat ruokkoamattomia, koska he eivät 
peseytyneet eivätkä käyttäneet voiteita, lu¬ 
kuun ottamatta muutamia harvoja kertoja 

vuodessa, jolloin he saivat nauttia tällaista 
mukavuutta. He nukkuivat yhdessä ryh¬ 
mittäin ja osastoittain ruokopahnoilla, joita 
he olivat itse koonneet katkomalla ilman 
sirppiä, pelkästään käsin, Eurotassa kasva¬ 
vien kaislojen latvuksia. Talvella he taasen 
panivat pahnansa pohjalle erästä ohdake- 
lajia, jota pidetään lämpöä säilyttävänä, ja 
sekoittivat sitä kaislojen joukkoon. 

Jo tässä iässä pojat lepäilivät yhdessä 
nuorten aatelisten rakastajiensa kanssa, ja 
vanhemmat taasen valvoivat heitä entistä 
tarkemmin, kävivät usein heidän harjoit¬ 
telupaikoillaan ja seurasivat heidän tappe- 
lujaan ja toistensa härnäilyjä, ei ajan ku¬ 
luksi, vaan koska heistä jokainen tavallaan 
tunsi itsensä noiden kaikkien isäksi, kasvat¬ 
tajaksi ja esimieheksi. Siksipä nämä eivät 
voineetkaan minään hetkenä eivätkä mis¬ 
sään paikassa tehdä rikkomusta, niin ettei 
nuhtelija ja rankaisija olisi ollut läsnä. Ja 

kaiken lisäksi heidän kaitsijakseen määrät¬ 
tiin joku suurta arvoa nauttiva kansalainen. 
Myös pojat valitsivat joukkokunnittain joh¬ 
tajakseen älykkäimmän ja urhoollisimman 
eireenin. Sireeneiksi sanottiin niitä, joilla 
oli toinen vuosi kulumassa siitä, jolloin he 
olivat sivuuttaneet poikaiän, melleireeneiksi 
taasen poika joukkueeseen kuuluvia vanhim¬ 
pia poikia. Tällainen eireeni, joka oli kaksi¬ 
kymmentä vuotta vanha, johti alaisiaan 
taistelussa ja määräsi heitä palvelemaan 
aterioilla, jolloin voimakkaampien tuli hank¬ 
kia puita, heikompien vihanneksia. Näitä 
hankittiin varastamalla, niin että toiset 
pojista hiipivät puutarhoihin ja toiset pu¬ 
jahtivat erittäin taitavasti ja varovaisesti 
miesten yhteisateriarakennuksiin. Joka saa¬ 
tiin kiinni, sai piiskasta useita iskuja, koska 
hänen katsottiin suorittaneen varkautensa 
taitamattomasti ja varomattomasti. He va¬ 
rastivat, mitä vain saivat — myös viljaa. 

ja tässä he tulivat erittäin taitaviksi aset¬ 
tamaan ansoja nukahtaneille ja huolimatto¬ 
mille vartijoille. Joka saattoi itsensä sati¬ 
meen, sai rangaistukseksi piiskaniskuja ja 
nähdä nälkää. Heidän ateriansa pidettiin 
näet hyvin niukkana, jotta he itse vatsansa 
tarpeen tyydyttämiseksi oppisivat pakosta 
toimimaan rohkeasti ja ovelasti. Juuri tämä 
oli niukan ravinnon varsinainen tarkoitus, 
mutta tämän lisäksi sen sivutarkoituksena 
oli ruumiin kasvu. Kun näet suuret ravinto- 
määrät eivät aina rasita ja paina alas- ja 
sivuillepäin hengen ainesta, niin se, keveää 
kun on, luontonsa mukaan pyrkii ylöspäin 
ja tällöin samalla luontevasti ja vaivatta 
muovaa vartalon pitkäksi. Ja tästä samasta 
syystä näkyy myös johtuvan koko kau¬ 
neus, koska kerran hoikat ja solakka- 
vartaloiset voivat helpommin kehittää jäse¬ 
nensä sopusuhtaiseksi kuin paksu- ja 
lihavavartaloiset, joille liika ainepaljous 

on haittana. Tiettävästihän myös naiset, 
jotka raskautensa aikana saavat puhdis¬ 
tuksensa, synnyttävät hentoja, mutta hy¬ 
vin muodostuneita, sileitä lapsia, koska 
muovaava luonto voi helpommin käsi¬ 
tellä keveää rakennusainetta. Mutta tä¬ 
män ilmiön syyn tutkimisen me jätämme 
silleen. 

Miten lujaluontoisesti pojat koettavat es¬ 
tää varkauden ilmitulemisen, kuvaa seu- 
raava tapaus. Eräs heistä oli kerran varas¬ 
tanut ketunpojan ja kätkenyt sen vaip¬ 
pansa alle. Vaikka kettu nyt kynsillään ja 
hampaillaan repi hänen vatsansa puhki, hän 
välttyäkseen tulemasta ilmi hillitsi tus¬ 
kansa, kunnes vaipui hengettömänä maa¬ 
han. Ja että tämä ei ole uskomatonta, to¬ 
distavat meidän päiviemme pojat, joista 
monen olen nähnyt Artemis Orthian altta¬ 
rilla ruoskittuna heittävän henkensä. 
— Aterian aikana eireeni maaten käski jon- 

kun pojista laulaa, jonkun taas antaa vas¬ 
tauksen kysymykseen, joka vaati harkintaa. 
Kysymys saattoi olla esimerkiksi: »Millai¬ 
nen on paras miehistä?» tai: »Mikä arvo on 
tämän tai tuon henkilön menettelyllä?» Täten 
pojat jo lapsuudesta alkaen oppivat erot¬ 
tamaan kauniin ja jalon ja saivat herätteen 
perehtyä kansalaistensa yhteiskunnalliseen 
toimintaan. Sillä sitä, ettei pystynyt vas¬ 
taamaan kysymykseen, »millainen on kun¬ 
non kansalainen?» tai »millainen kelvoton?», 
pidettiin typerän ja itsensä kehittämisestä 
välittämättömän luonteen merkkinä. Vas¬ 
taus täytyi myös perustella ja todistella, 
lyhyesti ja sattuvasti. Sitä, joka vastasi 
virheellisesti, eireeni puri rangaistukseksi 
peukaloon. Usein eireeni rankaisi poikia 
myös vanhempien ja viranomaisten läsnä 
ollessa näyttääkseen näille, tekikö hän sen 
syystä ja oikealla tavalla. Nämä eivät ran¬ 
gaistuksen aikana puuttuneet asiaan, mutta 

kun pojat olivat poistuneet, otettiin eireeni 
tilille siitä, oliko hän käyttänyt liian suurta 
ankaruutta tai toiselta puolen liian sääli¬ 
västi ja pehmeästi menetellyt. Poikien ra¬ 
kastajat olivat osallisia heidän saamistaan 
kiitoksista ja moitteista. Kerrotaan, että 
kun eräs poika oli kerran tappelussa sopi¬ 
mattomasti huudahtanut, viranomaiset ran¬ 
kaisivat hänen rakastajaansa. Muutoin sa¬ 
man sukupuolen välinen rakkaus oli niin 
yleistä, että myös arvossapidetyt naiset 
rakastivat neitoja. Kaikesta huolimatta 
mustasukkaisuus oli tuntematonta, päin¬ 
vastoin rakkaus samaan henkilöön kohdis- 
tuessaan saattoi tulla rakastajien ystävyy¬ 
den siteeksi ja yhdistää mielet lakkaamatto¬ 
maan pyrkimykseen tehdä yhteisestä rakas¬ 
tetusta jotakin oivallista. 

Pojat opetettiin käyttämään sattuvan 
kirpeätä ja samalla sulokasta puhetta ja 
vähin sanoin ilmaisemaan mieleen iskevän 


57 


sisältörikkaan ajatuksen. Rautarahalle sen 
suuruudesta huolimatta Lykurgos määräsi 
vähäisen arvon, kuten on jo aikaisemmin 
mainittu, mutta puheen rahan hänen mie¬ 
lestään sitä vastoin tuli suorin, niukoin sa¬ 
noin ilmaista runsas ja erinomainen sisäl¬ 
lys. Hän teroitti, että poikien tuli harva- 
sanaisuudessa tottua käyttämään sananlas¬ 
kuja ja että heidän vastauksensa tuli olla 
sattuvia. Sillä kuten lihanhekumassa elä¬ 
vien siemen on tavallisesti hedelmätön ja 
sadoton, niin myös alituinen puheenpauhu 
tekee puheen tyhjäksi ja järjettömäksi. 
Kun eräs ateenalainen tehden pilkkaa spar¬ 
talaisten lyhyistä miekoista selitti, että 
sellaisia voivat teattereissa ilveilijät hel¬ 
posti niellä, niin kuningas Agis sanoi: 
»Niinkö? Ja tuollaisilla pahaisilla me kum¬ 
minkin tapaamme vihollisemme.» Niinpä 
minusta näyttääkin, että lakoninen il¬ 
maisu, niin lyhyttä kuin se näyttääkin ole- 

van, kuitenkin osuu asian ytimeen ja sat¬ 
tuu kuulijan mieleen. 

Lykurgos käytti itsekin lyhyttä, nase¬ 
vaa ilmaisutapaa, jos on lupa luottaa hä¬ 
nestä jälkipolville säilyneisiin tietoihin. 
Tätä todistaa hänen lausuntonsa valtio- 
muodoista, kun eräs mies oli kerran vaati¬ 
nut, että Spartassa oli saatava voimaan 
kansanvalta: »Luovuta sinä ensin kotiväel¬ 
lesi talossasi valta.» Samoin hänen vas¬ 
tauksensa kysyjälle, miksi hän oli määrän¬ 
nyt uhrit niin pieniksi ja niukoiksi: »Jotta 
me emme koskaan niiden puutteessa lak¬ 
kaisi jumalia kunnioittamasta.» Ja puheen 
ollessa kilpaurheiluista hän sanoi salli¬ 
neensa vain sellaiset, »joissa ei voitetun tar¬ 
vitse tuntea itseään nöyryytetyksi». Edel¬ 
leen ovat tunnettuja Lykurgoksen seuraa- 
vat lausunnot, jotka hänen väitetään lä¬ 
hettäneen kansalaisilleen kirjeellisesti. Näi¬ 
den tiedustellessa, kuinka torjuttaisiin maa- 

hän hyökkäävä vihollinen, kuului vastaus: 
»Jos te pysytte köyhinä eikä toinen pyri ole¬ 
maan toista mahtavampi.» Ja vihdoin muu¬ 
reista: »Aina on varustettu se kaupunki, 
jonka ympärillä ovat muurina miehet eikä 
kivet.» Mutta ovatko nämä tällaiset lausun¬ 
not ja kirjeet alkuperäisiä vai myöhemmin 
sepitettyjä, siitä on vaikea sanoa sitä tai tätä. 

Spartalaisten kammoa kaikkea laaja- 
sanaisuutta kohtaan osoittavat mm. seu¬ 
raa vat lausunnot. Kuningas Leonidas sa¬ 
noi kerran miehelle, joka puhui tärkeästä 
asiasta sopimattomaan aikaan: »Mutta 

hyvä vieras, ketään hyödyttämättä tär- 
velet hyvän asian.» Ja kun Kharilaokselta, 
Lykurgoksen veljenpojalta, kysyttiin syytä 
hänen setänsä laatimien lakien niukkuu¬ 
teen, hän vastasi: »Ne, jotka eivät tarvitse 
paljon sanoja, eivät tarvitse paljon lakeja¬ 
kaan.» Ja kun jotkut moittivat sofista 
Hekataiosta siitä, että tämä ottaessaan 

osaa yhteiseen ateriaan ei ollut sen aikana 
sanaakaan puhunut, Arkhidamidas sanoi: 
»Joka on puheen mestari, tietää myös, mil¬ 
loin sitä käyttää.» Seuraavista esimer¬ 
keistä käy selville, miten spartalaiset, ku¬ 
ten jo aikaisemmin olen maininnut, puhui¬ 
vat samalla kertaa sekä kärjekkäästi että 
sulokkaasti. Kun eräs heittiö kerran vai¬ 
vasi Demaratosta tyhjänpäiväisillä kysy¬ 
myksillään ja tuon tuostakin tiedusti sa¬ 
maa, kuka oli paras spartalainen, hän sanoi: 
»Se, joka on vähimmän sinun kaltaisesi.» 
Ja kun eeliiläisiä kehuttiin siitä, että he 
olivat hyvin ja oikeudenmukaisesti joh¬ 
taneet Olympian kilpailut, Agis sanoi: 
»Onko se nyt jotakin suurta, että he joka 
neljäs vuosi yhden päivän osoittavat oi¬ 
keamielisyyttä.» Theopompos taas, kun 
eräs muukalainen pyrkien hänen suo¬ 
sioonsa mainitsi maanmiestensä häntä sa¬ 
novan Spartan ystäväksi, vastasi: »Olisi 

ollut kunniakkaampaa sanoa isänmaan ys¬ 
täväksi.» Kun eräs ateenalainen puhuja 
sanoi spartalaisia tietämättömiksi, sanoi 
Pausaniaan poika Pleistoanaks: »Sanoit to¬ 
tuuden. Me olemme ainoat helleenit, jotka 
eivät teiltä ole yhtäkään paheistanne oppi¬ 
neet.» Kysyjälle, joka tiedusti, kuinka paljon 
oli spartalaisia, vastasi Arkhidamidas: »Riit¬ 
tävästi turmantuojat päältään torjumaan.» 
Myös heidän leikinlaskunsa todisti heidän 
luonnettaan. He eivät näet koskaan puhuneet 
muuten vain eivätkä päästäneet suustaan sa¬ 
naa, joka ei samalla olisi sisältänyt huomion¬ 
arvoista ajatusta. Esimerkiksi spartalai¬ 
nen, jota kehoitettiin menemään satakielen 
laulua matkivaa miestä kuulemaan, vastasi: 
»Olen kuullut satakieltä itseään.» Eräs sattui 
lukemaan seuraavan piirtokirjoituksen: 

Sortajavallan sammuttajat nää surmasi Äres; 
eessä Selinuksen porttien kuolivat pois. 

»Ansiosta he kärsivät kuoleman», huu¬ 
dahti lukija. »Heidän olisi pitänyt antaa 
tuon sortajavallan palaa kokonaan.» Nuo¬ 
rukainen sanoi toiselle, joka lupasi antaa 
hänelle kuoliaaksi asti tappelevia kukkoja: 
»Ei sellaisia. Anna niitä, jotka tappelussa 
muita tappavat.» Eräs taas nähdessään 
käymälässä mukavasti istuvia, lausui hiljal¬ 
leen: »Jospa minun ei koskaan tarvitsisi istua 
sellaiselle kapineelle, josta en voisi nousta 
tarjotakseni sitä vanhemmalle.» Edellä 
mainittujen kaltaisia olivat siis spartalais¬ 
ten ytimekkäät lausunnot. Ne todistavat 
myös, että tuo monien väite on täysin paik¬ 
kansa pitävä: joka tahtoo omaksua lakedai- 
monilaisen elämäntavan, sen on enem¬ 
män kuin ruumiinharjoituksista pidettävä 
huolta henkisen olemuksensa kehittämisestä. 

Myös laulun ja musiikin oppimista har¬ 
rastettiin yhtä huolellisesti kuin täsmäl¬ 
listä ja puhdasta ilmaisutapaa. Mutta 

musiikki oli myöskin sopiva tutkain kii¬ 
hottamaan nuorison rohkeutta ja anta¬ 
maan sille palavan halun suuriin töihin. 
Laulujen kieli oli yksinkertaista ja koru¬ 
tonta, sisällys vakavaa, ihmisen jalostami¬ 
seen pyrkivää. Pääasiallisesti nuo laulut 
ylistivät niiden mainetta ja onnea, jotka 
olivat saaneet kaatua Spartan puolesta 
taistellessaan, tai sitten häpäisivät pelku¬ 
ruutta osoittaneiden kurjaa ja kirottua 
elämää, mutta ne saattoivat myös sisältää 
kehoituksen mainetekoihin tai niistä ylväs¬ 
telyn, aina kunkin ikäkauden ominaisuu¬ 
den mukaan. Selvän kuvan saamiseksi lie¬ 
nee paikallaan ottaa tähän yksi laulu esi¬ 
merkiksi. .Juhlissa esiintyi kolme kuoroa 
vastaten kolmea ikäkautta. Laulun aloitti 
vanhusten kuoro: 

On meillä ollut ikä taiston, miehuuden. 

Miesten kuoro jatkoi tähän: 

On meillä vielä; käy, jos tahdot, päälle vain. 

Lopuksi kolmas, poikain kuoro: 

Se meillä eess’ on vielä voimakkaampana. 

Ylipäänsä on myönnettävä, kun tutki¬ 
taan spartalaisia lauluja — niitähän on 
joukko säilynyt meidän päiviimme asti 
— ja tiedetään, että niihin on kuulunut 
marssinsävel, jota huilulla esitettiin vihol¬ 
lista vastaan käydessä, että Terpandros ja 
Pindaros ovat olleet oikeassa, kun he Spar¬ 
tasta puhuessaan mainitsevat aina samassa 
yhteydessä urhoollisuuden ja musiikin. 
Edellinen laulaa näin Lakedaimonin kun¬ 
niaksi: 

Nuorison uljuus kukkivi siellä ja Oikeus olijaa, 

ja laulut soi Runotarten . .. 

Pindaros sanoo: 

Siellä tuumat vanhinten 
ja nuorukaisten keihäät ovat oivat, 
siellä Muusa johtaa karkelolta. 

Molemmat siis esittävät spartalaiset sa¬ 
malla kertaa mitä suurimmassa määrin 
musikaalisiksi ja sotilaallisiksi: 


5 — Plutarkhos, Lykurgo^ 

Vihollisten miekkaa vastaan käydään soittain kitaraa, 

kuten lakedaimonilainen runoilija laulaa. 
Ja ennen jokaista taistelua kuningas uhrasi 
runottarille muistuttaakseen jokaista hei¬ 
dän saamastaan kasvatuksesta ja jälkipol¬ 
ven kerran heistä antamasta arvostelusta, 
mutta myös kutsuakseen runottaret vaa¬ 
rassa auttajiksi ja suopeiksi, että taistelusta 
tulisi runouden ylistyksen arvoinen teko. 

Sodassa lievennettiin myös nuorukaisten 
ankaraa kuria. Heidän sallittiin kaunistaa 
tukkansa ja esiintyä loistavissa varusteissa 
ja kauniissa vaipoissa, niin, jokainen tunsi 
iloa nähdessään heidän virmojen hevosten 
lailla leimuavan ja uhkuvan taisteluhalua. 
Sen tähden he erikoisesti taistelun lähe¬ 
tessä hoitivat huolellisesti ja pitivät kiiltä¬ 
vänä ja hyvin kammattuna tukan, jonka 
nuoruusiästään asti olivat antaneet kas¬ 
vaa, ja he pitivät mielessään erästä Lykur- 
goksen sanontaa, nimittäin että tukka 

tekee kauniin vielä kauniimmaksi, ruman 
taas entistä rumemmaksi. Sotaleirissä 
myös harjoitukset olivat keveämpiä, ja 
muutoinkaan ei nuorisoa pidetty niin an¬ 
karan kurin ja valvonnan alaisina kuin 
muulloin. Tästä johtui, että päinvastoin 
kuin muista heistä itse sota oli lepoa ras¬ 
kaista sotaharjoituksista. Kun falangi oli 
taisteluun valmiina ja viholliset näkyvissä, 
kuningas uhrasi vuohen, antoi käskyn kaik¬ 
kien seppelöidä itsensä ja huilunsoittajien 
puhaltaa Kastorin hymnin. Sen jälkeen 
hän itse aloitti marssipaiaanin. Oli komea 
ja vavahduttava näky nähdä falangin läh¬ 
tevän liikkeelle huilujen sävelten tahdissa. 
Ei aukkoa ollut riveissä, ei kauhua sydä¬ 
missä, vaan rauhallisesti ja reippaasti lau¬ 
lun ja sävelten kaikuessa rivi kävi kohti 
vaaraa. Kun taistelijat olivat tällaisia, ei 
minkäänlainen pelko, ei minkäänlainen hil¬ 
litön silmittömyys voinut päästä vallalle. 

vaan luottamus ja rohkeus asui jokaisen 
sydämessä ja usko, että jumala oli hänen 
kanssaan. Ja kuningas kävi ensimmäisenä 
taisteluun ja hänen rinnallaan ne, jotka oli 
yleishelleeniläisissä kisoissa voittajina sep¬ 
pelöity. Kerrotaan, että eräälle sparta¬ 
laiselle oli kerran Olympian kisoissa tar¬ 
jottu suuria rahasummia, jos hän olisi vas¬ 
tustajansa hyväksi luopunut kilpailusta, 
mutta hän ei ollut suostunut niitä otta¬ 
maan. Kun sitten hänen suurin vaivoin 
tuon vastustajansa voitettuaan joku oli 
sanonut hänelle: »Onko sinulle, lakedai- 
monilainen, suurempi hyöty tuosta voitos¬ 
tasi?» hän sanoi hymyillen: »Minun paik¬ 
kani rintamassa on nyt kuninkaan vie¬ 
ressä vihollista vastaan käytäessä.» Kun 
he olivat päässeet voitolle ja vihollinen 
pakeni, he ajoivat sitä takaa ainoastaan 
niin kauan, kuin vihollisen pako takasi 
voiton, mutta sitten he kääntyivät takai- 

sin, sillä heistä ei ollut jaloa eikä hellee¬ 
neille sopivaa hakata ja tappaa vastusta¬ 
jia, jotka olivat luopuneet taistelusta ja 
pakenivat. Tämä ei ollut ainoastaan jaloa 
ja ylevää, vaan myös järkevää. Sillä kun 
heidän vihollisensa näkivät, että he tuhosi¬ 
vat vastarintaa tekevät, mutta säästivät 
peräänantavia, he pitivät parempana paeta 
kuin sortua. 

Sofista Hippias mainitsee, että Lykurgos 
oli erittäin sotainen mies ja otti osaa mo¬ 
neen sotaretkeen. Filostefanos lukee hänen 
ansiokseen myös ratsuväen jakamisen es- 
kadrOoniin. Tällainen hänen muodosta¬ 
mansa eskadroona oli neliöksi järjestetty 
viisikymmentä ratsumiestä käsittävä 
joukko. Demetrios Faleronilaisen mukaan 
hän ei kuitenkaan harrastanut sota-asioita, 
vaan omistautui rauhassa valtiomuotonsa 
laatimiseen. Ja hänen toimintansa aatteen 
hyväksi, että Olympian kilpailujen aikana 

tuli vallita maanrauha, näyttääkin todis¬ 
tavan miehestä, jolla oli lempeä ja rauhan 
töitä rakastava luonne. Tosin Hermippos 
väittää useita lähteitä tukenaan käyttäen, 
että Lykurgos ei alussa ottanut osaa tuo¬ 
hon puuhaan eikä ollut Ifitoksen kumppa¬ 
neita sitä toteutettaessa, vaan että hän 
joutui mukaan sattumalta. Ollessaan näet 
matkalla hän tuli juhlien aikana Olym- 
piaan ja katseli kilpailuja. Hän kuuli taka¬ 
naan äänen, joka nuhteli häntä ja ihmet¬ 
teli, että hän ei ollut kehoittanut maanmie- 
hiään ottamaan juhlaan osaa. Kun hän 
käännyttyään katsomaan puhujaa, ei näh¬ 
nyt tätä missään, hän piti ääntä jumalien 
huomautuksena, liittyi Ifitoksen autta¬ 
jaksi juhlien järjestely tehtävissä ja sai 
aikaan, että niistä tuli komeammat sekä 
pysy^äisemmin vietettävät. 

Kasvatus koski myös täysi-ikäisiä. Ke¬ 
nelläkään ei ollut lupa elää niinkuin häntä 

huvitti: kaupunki oli kuin leiri, jossa nou¬ 
datettiin tarkoin määrättyä elämänjärjes¬ 
tystä ja aina koko yhteiskunnan etu otet¬ 
tiin huomioon. Sen asukkailla oli elävä 
tunne, että he eivät eläneet itseään, vaan 
isänmaataan varten. Jos heillä ei sattunut 
olemaan muuta tehtävää, he valvoivat 
poikia ja opettivat näille jotakin hyödyl¬ 
listä tai nauttivat itse jonkun kokeneen 
vanhemman opetusta. Sillä niihin moniin 
Lykurgoksen kansalaisilleen järjestämiin 
etuihin kuului myös se, että heille jäi riit¬ 
tävästi aikaa. Heidän ei näet ollut ollen¬ 
kaan lupa harjoittaa käsitöitä, ja varojen 
huolella ja vaivalla kasaaminen oli hyödy¬ 
töntä, kun rikkaus oli kadottanut kaiken 
houkutuksensa ja arvonsa. Helootit vilje¬ 
livät heidän maitaan ja suorittivat niistä 
sovitun maksun. Kerran eräs oikeuden is¬ 
tunnon aikaan Ateenaan saapunut sparta¬ 
lainen sai kuulla, että eräs kansalainen oli 

siellä tuomittu joutilaisuudesta ja käveli 
nyt murheissaan ympäri kaupunkia ystä¬ 
vineen, jotka ottivat hänen murheeseensa 
osaa. Silloin hän pyysi läsnäolevia näyttä¬ 
mään hänelle tuon miehen, joka oli tuo¬ 
mittu siitä, että hän oli elänyt vapaan mie¬ 
hen arvon mukaisesti. Tässä määrin spar¬ 
talaiset ylenkatsoivat kaikkea käsityötä ja 
ansiotointa ja pitivät niitä orjien puuhina. 
Ja oikeusjutut katosivat Spartasta samalla 
kuin rahakin, mikä oli luonnollista, kun 
ei enää ollut rikkautta eikä köyhyyttä, 
vaan taloudellinen tasa-arvo vallitsi, ja se 
taas poistaen huolet toimeentulosta sai 
aikaan yleisen tyytyväisyyden. Tanssi, 
juhlat, pidot, metsästys, voimistelu ja seu¬ 
rustelu olivat heidän aikansa vievät har¬ 
rastukset silloin, kun he eivät olleet 
sodassa. 

Kolmekymmentä vuotta nuoremmat 
miehet eivät ollenkaan näyttäytyneet to- 

rilla. Ne tavarat, joita he taloudessaan 
tarvitsivat, he hankkivat sukulaistensa tai 
rakastajainsa avulla. Mutta myös heitä 
vanhemmille luettiin häpeäksi, jos heidät 
usein nähtiin taloustavaroita hankkimassa 
eikä viettämässä suurinta osaa päiviään 
voimistelukentillä ja kokoushuoneissa. Näi¬ 
hin he kokoontuivat aikaansa arvokkaasti 
viettämään ajattelematta raha- tahi ta¬ 
lousasioita. Varsinaisina keskustelujen ai¬ 
heina olivat jalojen tekojen ylistäminen tai 
epäjalojen tuomitseminen, ja puhe höys¬ 
te ttiin leikillä ja purevuudella, jotka hel¬ 
posti siirtyivät vakavaan neuvoon tai nuh¬ 
teeseen. Lykurgos itse ei suinkaan ollut 
läpikotaisin vakava mies: onhan hän pys¬ 
tyttänyt, kuten Sosibios mainitsee. Nau¬ 
rulle pienen pyhäkönkin. Hän näet piti 
leikkiä ikään kuin heidän vaivalloisen ja 
ankaran elämäntapansa Keventäjänä, ja 
sitä sopi erityisesti pidoissa ja muissa ajan- 

vietetilaisuuksissa lasketella. Kaiken kaik¬ 
kiaan, Lykurgos siis totutti kansalaisensa 
siihen, että he eivät tahtoneet eivätkä voi¬ 
neet elää yksinomaan omia asioitaan har¬ 
rastaen, vaan kuten mehiläiset liittyivät 
samaan yhteiskuntaan ja kokoontuivat 
johtajansa ympärille pyhässä innossaan ja 
jalossa kilvoittelussa omistautua kokonaan 
isänmaalle melkeinpä itsensä unohtaen. 
Ja tämä heidän mielenlaatunsa on havait¬ 
tavissa useista heidän lausunnoistaan. Pai- 
daretos, jota ei valittu kolmensadan jouk¬ 
koon, poistui iloisena siitä, että kaupun¬ 
gissa oli kolmesataa parempaa miestä kuin 
hän. Polystradidas, joka muutamien mui¬ 
den kanssa lähetettiin lähettiläänä Persian 
suurkuninkaan sotapäällikköjen luokse, 
vastasi näiden kysymykseen, tulivatko he 
omasta aloitteestaan vai valtion lähettä¬ 
minä: »Jos onnistumme, valtion lähettä¬ 
minä, jos emme, omasta aloitteestamme.» 

Kun muutamat Amfipoliista Lakedaimo- 
niin saapuneet miehet kävivät tervehti¬ 
mässä Brasidaan äitiä Argileonista, kysyi 
tämä, kuoliko Brasidas urhoollisesti ja 
Spartalle soveliaalla tavalla. Kun vieraat 
Brasidasta rajattomasti ylistivät ja sanoi¬ 
vat, ettei Spartassa ollut toista sellaista 
miestä, sanoi äiti: »Hyvät vieraat, älkää 
niin sanoko. Jalo ja urhoollinen Brasidas 
kyllä oli, mutta Spartassa on monta hänet 
sivuuttavaa miestä.» 

On jo mainittu, että vanhinten neuvos¬ 
ton Lykurgos itse muodosti alussa niistä, 
jotka olivat hänen kaappaustansa kannat¬ 
taneet. Mutta vastaisuudessa hänen mää¬ 
räyksensä mukaan niiden tilalle, joiden 
paikka kuoleman johdosta oli tullut va¬ 
paaksi, oli valittava kuusikymmentä 
vuotta täyttäneistä sellaisia, joiden tiedet¬ 
tiin muut kansalaisensa hyveissä voitta¬ 
van. Ja tätä vaalia pidettiin jaloimpana 

kilpailuna, mitä ihmisten kesken voi olla, 
ja siinä voittamista kunniakkaimpana. 
Sillä siinä ei ollut kysymyksessä, että va¬ 
littiin nopein nopeiden joukosta ja väkevin 
väkevien joukosta, vaan nuhteettomin ja 
älykkäin nuhteettomien ja älykkäiden jou¬ 
kosta, ja hyvien kunniapalkintona oli lop¬ 
puiäksi ylin valta valtiossa, valta ratkaista 
kuolemantuomioita ja maastakarkotuksia, 
lyhyesti sanottuna yhteiskunnan kaikkein 
painavimpia asioita. Itse vaali tapahtui 
seuraavalla tavalla: kun kansa oli kokoon¬ 
tunut, suljettiin erikoiset valitut miehet 
lähellä olevaan taloon, josta heitä ei voitu 
nähdä ja josta hekään eivät voineet nähdä 
kansaa, vaan ainoastaan kuulla kokoontu¬ 
neiden huudon. Sillä kuten muistakin 
asioista, niin myös neuvoston jäseniä valit¬ 
taessa kansa teki ratkaisunsa huutamalla. 
Ehdokkaita ei esitelty kaikkia samalla 
kertaa, vaan arvon mukaan yksitellen, ja 

esitelty kulki sitten äänettömästi kokoon¬ 
tuneen kansan keskitse. Taloon suljetuilla 
oli taulut, joihin he merkitsivät kulloisen¬ 
kin huudon voimakkuuden, tietämättä, 
ketä se koski, vain sen he tiesivät, että eh¬ 
dokas oli järjestyksessään ensimmäinen, 
toinen, kolmas jne. Kenen kulkemisen 
aikana kajahti voimakkain ja pisin huuto, 
se tuli valituksi. Valittu teki sitten sep¬ 
pele päässä kiertokäynnin temppelissä, 
jolla matkalla häntä seurasi joukko nuo¬ 
rukaisia, jotka osoittivat hänelle suosio¬ 
taan ja häntä ylistivät, samoin paljon nai¬ 
sia, jotka lauluin ylistivät hänen ansioi¬ 
taan ja toivottivat hänelle siunausta. Vali¬ 
tulle tarjosi hänen jokainen sukulaisensa 
pidot ja sanoi: »Tämä on kansalaisten tar¬ 
joama kunnia-ateria.» Kun valittu oli 
kiertokäyntinsä lopettanut, hän meni yh- 
teisaterialle. Täällä kaikki tapahtui enti¬ 
seen tapaan, paitsi että hänelle annettiin 

kaksi annosta, joista hän toisen pani si¬ 
vuun. Aterian jälkeen hän kutsui salin 
oven ulkopuolella odottavista naisista 
esiin sen, jota eniten kunnioitti, antoi 
hänelle annoksen ja sanoi: »Minä annan 
sinulle saamani kunnialahjan.» Muut nai¬ 
set osoittivat nyt tälle kunnioitustaan ja 
saattoivat hänet juhlallisesti kotiin. 

Myös spartalaisten hautaustavoille Ly- 
kurgos määräsi parhaimman muodon. Pi¬ 
täen aiheettomana kaikkea uskoa aaveiden 
esiintymiseen hän ensiksikin piti sallitta¬ 
vana, että kuolleet haudattiin kaupungin 
alueen sisäpuolelle ja että hautausmaat jär¬ 
jestettiin temppelialueiden viereen. Ja 
nuorison piti näihin näkyihin jo varhain 
tottua ja pitää kuolemaa luonnollisena sitä 
kauhumielin ajattelematta ja pitämättä 
kammottavana ja kuvittelematta, että ruu¬ 
mista koskettanut tai hautojen yli sattu¬ 
malta kulkenut on saastuttanut itsensä. 

Sitten hän kielsi panemasta esineitä kuol¬ 
leiden mukaan; yksistään purppuravaip- 
paan käärittynä ja öljypuun lehville las 
kettuna ruumis kätkettiin hautaan. Kuol¬ 
leen nimeä, jollei kysymyksessä ollut so¬ 
dassa kaatunut tai temppelipalveluksessa 
ollut nainen, ei saanut hautamerkkiin 
panna. Ja surua jän Lykurgos määräsi 
lyhyeksi, yhdeksitoista päiväksi. Kahden¬ 
tenatoista päivänä tuli uhrata Demeterille 
ja lopettaa surun ilmaiseminen. Näin Ly¬ 
kurgos ei jättänyt mitään alaa muokkaa¬ 
matta, vaan istutti kaikkiin elämäntoimiin 
pyrkimyksen hyveeseen ja paheen kammon 
ja täytti kaupungin joka soppea myöten 
hyvillä esikuvilla, niin että ne olivat aina 
kiertämättä edessä ja siten pakosta opas¬ 
tivat jokaisen, koska tämä niiden alituisen 
läsnäolon vuoksi joutui niiden kanssa kos¬ 
ketuksiin, jalon pyrkimyksen tielle. Tästä 
samasta syystä hän ei myöskään sallinut. 

että hänen kansalaisensa omaa haluaan 
noudattaen tekisivät ulkomaan matkoja, 
koska he siellä kierrellessään ottamalla vai¬ 
kutteita muiden kansojen tavoista oppisi¬ 
vat viettämään niiden hillitöntä elämää ja 
tuntemaan erilaisia valtiomuotoja. Jopa 
hän karkotti ne muukaiaisetkin, jotka 
asiatta saapuivat Spartaan ja koettivat 
sinne asettua, ei sitä peläten, että nämä 
perehdyttyään Spartan valtiomuotoon al¬ 
kaisivat sitä jäljitellä ja oppisivat jotakin 
hyödyllistä, vaikka Thukydides niin väit¬ 
tää, vaan pikemmin sen tähden, että he 
eivät voisi levittää huonoja oppeja. Sillä vie¬ 
raiden mukana saapuvat vähitellen vieraat 
opit, vieraat ja uudet opit synnyttävät uusia 
mielipiteitä, mistä kaikesta on tuloksena 
tyytymättömyys ja kumoukselliset pyrin¬ 
nöt, jotka eivät soinnu yhteen yhteiskun¬ 
nan sopusoinnun kanssa. Siksi hänen mie¬ 
lestään suurella valppaudella oli huoleh- 

dittava siitä, ettei yhteiskunta saa siveel¬ 
listä tartuntaa, suuremmalla valppaudella 
kuin sitä, ettei siihen kerääntyisi sairaal¬ 
loisia aineksia. 

Tässä kaikessa ei suinkaan ole jälkiä 
väärämielisyydestä tahi tylyydestä, joista 
moniaat ovat Lykurgoksen lakeja syyttä¬ 
neet. Heidän mielestään ne kyllä vaalivat 
urhoollisuutta, mutta ei oikeutta. Niin sa¬ 
nottu krypteia, heloottien metsästys, jos tä¬ 
mä nyt on Lykurgoksen säädöksiä, kuten 
Aristoteles mainitsee, lienee saattanut myös 
Platonin omaksumaan tällaisen mielipiteen 
lainlaatijasta ja hänen valtiomuodostaan. 
Tästä kerrotaan seuraavaa: Aika ajoin lä¬ 
hettivät viranomaiset älykkäimpinä pidet¬ 
tyjä nuorukaisia tikarit ja muonavarat, 
mutta ei muuta mukanaan ilman erikoista 
tehtävää maaseudulle. Päiväksi nuorukaiset 
hajaantuivat piilopaikkoihin ja pysytteli¬ 
vät niissä, mutta yöllä he hyökkäsivät teille 

ja tappoivat jokaisen helootin. Usein he 
myös kuljeksivat pitkin peltoja ja tappoi¬ 
vat voimakkaimmat ja parhaimmat heloo- 
tit. Niinpä kertoo Thukydides Peloponne- 
soksen sodan historiassaan, että spartalaiset 
seppelöivät ne helootit, joiden he katsoi¬ 
vat osoittaneen erikoista urhoollisuutta, 
julistivat heidät muka vapaiksi ja kuljetti¬ 
vat heitä tässä uskossa temppelistä temp¬ 
peliin, mutta kohta sen jälkeen nämä 
kaikki hävisivät. Näitä oli kolmatta tu¬ 
hatta, eikä silloin eikä myöhemmin kukaan 
ole voinut sanoa, millä tavalla heidät tieltä 
raivattiin. Aristoteles lisäksi väittää, että 
eforit virkaan astuttuaan julistivat sodan 
helootteja vastaan, joten näitä voitiin tap¬ 
paa ilman verivelkaa. Ja näiden kohtelu 
oli muutoinkin raakaa ja sydämetöntä. 
Niinpä heidät pakotettiin juomaan koh¬ 
tuuttomasti väkevää viiniä, vietiin sitten 
pitosaleihin ja heitä esimerkkeinä käyttäen 

osoitettiin nuorukaisille, mitä kammotta¬ 
vaa päihtymys saa aikaan. Heidät pako¬ 
tettiin myös esittämään alentavia ja nau¬ 
rettavia lauluja ja tansseja, mutta kiel¬ 
lettiin harrastamasta sellaisia, jotka olivat 
vapaan miehen arvolle sopivia. Kun teeba- 
laiset Lakoniaan tekemänsä sotaretken ai¬ 
kana kehoittivat vangiksi ottamiaan he- 
lootteja laulamaan Alkmanin, Terpandrok- 
sen ja lakonialaisen Spendonin lauluja, 
nämä anteeksi pyydellen siitä kieltäytyi¬ 
vät sanoen, että heidän herransa eivät sitä 
hyväksyisi. Jotka sanovat, että Lakedai- 
monissa vapaa on mitä suurimmassa mää¬ 
rin vapaa ja orja mitä suurimmassa mää¬ 
rin orja, ovat aivan oikein näiden eron kä¬ 
sittäneet. Mutta tällaiset julmat tavat 
ovat minun luullakseni vasta myöhemmin 
päässeet spartalaisten keskuudessa val¬ 
lalle, varsinkin vasta suuren maanjäristyk¬ 
sen jälkeen, jolloin heloottien kerrotaan 

messeerxiaiaisten kanssa hyökänneen spar¬ 
talaisten kimppuun, hävittäneen ankarasti 
maata ja saattaneen Spartan aivan tuhonsa 
partaalle. Minä puolestani en saata pitää 
Lykurgoksen aikaansaannoksena sellaista 
halpamaisuutta, kuin oli heloottien met¬ 
sästys, kun ajattelen sitä lempeyttä ja 
oikeamielisyyttä, jota hänen luonteensa 
muutoin todistaa ja josta jumalienkin an¬ 
tama todistus puhuu. 

Kun nyt hänen kaikkia tärkeimpiä elä¬ 
mänaloja käsittävät säädöksensä käytäntö 
oli jo vakiinnuttanut ja hänen laatimansa 
valtiomuoto näytti riittävästi voimistu¬ 
neen pysyäkseen pystyssä ja säilyäkseen, 
niin, kuten Platon sanoo jumalan iloin¬ 
neen luotuaan maailman ja nähtyään sen 
valmiina ensimmäiseen kiertoliikkeeseensä, 
hänkin tunsi sisäistä riemua luotuaan sil¬ 
mänsä lainlaadintatyönsä kauneuteen ja 
suuruuteen. Se oli saanut elämän ja vaelsi 

rataansa, ja siksi hän halusi, sikäli kuin 
inhimillinen kaukonäköisyys salli, tehdä 
sen pysyväiseksi ja kumoamattomaksi. 
Tätä varten hän kutsui kansansa kokoon 
ja selitti sille, että kaikki säädökset, mikäli 
kansan hyvinvointi ja valtion turvallisuus 
olivat kysymyksessä, olivat jo tosin val¬ 
miit, mutta vielä puuttui tärkein ja suurin 
säädös, jota hän ei voinut ilmoittaa, ennen 
kuin oli kysynyt jumalalta neuvoa. Sitten 
hän kehoitti noudattamaan jo käytäntöön 
saatettuja lakeja ja olemaan niitä muutta¬ 
matta tahi kumoamatta, kunnes oli palan¬ 
nut Deltoista, sillä silloin hän tekisi juma¬ 
lien antaman neuvon mukaan. Kaikki 
pitivät hänen ehdotustaan hyvänä ja ke- 
hoittivat häntä lähtemään matkalle. Niin 
hän otettuaan valan kuninkailta, neuvos¬ 
ton vanhimmilta ja sitten koko kansalta, 
että nämä uskollisesti säilyttäisivät käy¬ 
täntöön saatetun valtiomuodon muuttu- 

mattomana hänen takaisin tuloonsa asti, 
lähti Deltoihin. Saavuttuaan oraakkeli- 
paikalle hän uhrasi Apollonille ja kysyi, 
olivatko hänen lakinsa oikein laaditut ja 
pätevät tekemään hänen kansansa onnel¬ 
liseksi ja valtionsa lujaksi. Kun jumalan 
vastaus kuului, että ne olivat oivalliset ja 
että Sparta olisi maineikkain valtio, niin 
kauan kuin se piti voimassa hänen valtio- 
muotoaan, hän kirjoitti oraakkelin vas¬ 
tauksen muistiin ja lähetti sen Spartaan. 
Sitten hän uhrasi uudestaan Apollonille ja 
sanoi hellät jäähyväiset ystävilleen sekä 
pojalleen, sillä hän oli tehnyt päätöksen, 
ettei hän koskaan vapauttaisi kansaansa 
valastaan, vaan vapaaehtoisesti päättäisi 
päivänsä siellä. Hänhän oli jo siinä iässä, 
jolloin on oikeus oman harkintansa mukaan 
joko jatkaa elämää tai päättää se, ja lisäksi 
kaikki, mille hän oli uhrannut elämänsä 
työn, näytti turvatulta. Niin hän kieltäy- 

tyen nauttimasta ruokaa erosi elämästä, 
siinä vakaumuksessa ollen, että oikean val¬ 
tiomiehen kuolemankin täytyy palvella 
hänen työtään ja olla sen kruunauksena 
eikä pelkkänä luonnollisena tapahtumana. 
Ja tämän niin kauniin työn päätökseen 
saattaneen miehen kuolema totisesti onkin 
hänen siunausta tuottaneen elämänsä 
kruunaus, ja hänen kansalaisilleen, joiden 
hyväksi hän eläessään oli kaikki hyvät ja 
jalot lakinsa laatinut ja joilta hän oli otta¬ 
nut valan, siitä tuli noiden kaikkien hyvien 
tekojen vartija. Eikä hän laskelmissaan 
pettynytkään. Viisisataa vuotta Sparta 
hyvän valtio järjestyksensä ja sotamai- 
neensa vuoksi nautti Hellaan valtioista 
suurinta arvoa, ja tänä aikana olivat voi¬ 
massa Lykurgoksen lait, joita kukaan 
niistä neljästätoista kuninkaasta, jotka hä¬ 
nen kuolemansa jälkeen Agikseen, Arkhi- 
damoksen poikaan asti hallitsivat, ei muut- 


87 


tanut. Sillä eforien viran perustaminen ei 
ollut tuon valtiomuodon heikentämistä, 
vaan lujittamista, ja jos kohtakin sen teh¬ 
tävänä oli muka valvoa kansan oikeuksia, 
se vahvisti parhaimmiston valtaa. 

Kuningas Agiksen hallitessa pääsi Spar¬ 
tassa ensi kerran käyttöön arvometalleista 
valmistettu raha, ja sen mukana seurasi 
myös voitonhimo ja rikkauden halu. Ja 
tähän kaikkeen oli syypää Lysandros, vaik¬ 
kakin hän itse oli rahanhimosta vapaa. 
Hän näet toi mukanaan sotasaaliina pal¬ 
jon kultaa ja hopeaa, mistä oli tuloksena 
rikkauden ja ylellisyyden leveneminen sekä 
Lykurgoksen lakien ylenkatsominen. Näi¬ 
den voimassa ollessa oli näyttänyt siltä, 
että Sparta ei seurannut tavallisen valtio- 
elämän sääntöjä, vaan eli väkevän ja vii¬ 
saan elämää, eli vertausta käyttäen, kuten 
runoilijat esittävät runoissaan Herakleen 
nuija kädessä ja leijonan talja hartioilla 

vaeltavan yli maanpiirin laintallaajia ja 
raakoja tyranneja rangaisten, niin samalla 
tavoin Spartakin viestisauvallaan ja soti¬ 
las vaipallaan hallitsi kuuliaista ja taipu¬ 
vaista Hellasta, hävitti sen kaupungeista 
mielivaltaiset hallitukset ja sortovallat, so¬ 
vitti sotia, tukahdutti kapinoita, usein kil- 
peäkääh liikuttamatta, vaan ainoastaan 
lähettämällä lähettilään, jonka määräyksiä 
kaikki olivat heti valmiita noudattamaan 
ja jonka ympärille he kerääntyivät ja jär¬ 
jestyivät kuten mehiläiset kuningattaren 
ympärille. Näin suurta arvovaltaa nautti 
Sparta hyvien lakiensa ja oikeudenmukai¬ 
suutensa vuoksi. Näin ollen minä ihmette¬ 
len tuota usein kuultua väitettä, että lake- 
daimonilaiset kyllä osasivat totella, mutta 
eivät hallita. Ja samaa on sanottava tuosta 
kuningas Theopompoksen huomautuk¬ 
sesta, niin oikeaan osuvana kuin sitä onkin 
pidetty: tämä näet eräälle, joka väitti 

Spartan saavan kiittää lujuudestaan ku¬ 
ninkaittansa haliitsemiskykyjä, huomautti, 
että pikemminkin kansan kuuliaisuutta. 
Sillä eiväthän ihmiset tottele niitä, jotka 
eivät pysty pitämään yllä käskyvaltaansa, 
ja kansan saaminen kuuliaiseksi todistaa 
juuri hallitsemiskykyjä. Mutta myöskin 
sitä, joka hyvin johtaa, totellaan alt¬ 
tiisti, siispä: kuten ratsastajan tehtävänä 
on opettaa hevonen sävyisäksi ja tottele- 
vaksi, niin myös hallitsijan taitoon kuuluu 
tehdä kansastaan kuuliainen. Eivätkä la- 
kedaimonilaiset opettaneet ainoastaan 
kuuliaisuutta, vaan herättivät myös muissa 
kansoissa halun päästä heidän hallittavik- 
seen ja alamaisikseen. Ne lähettivät hei¬ 
dän luokseen lähettiläitä pyytämään, ei 
laivoja, ei rahaa eikä hopliitteja, vaan yhtä 
ainoata spartalaista johtajaksi. Ja saa¬ 
tuaan sellaisen he seurasivat häntä kun¬ 
nioittaen ja kuuliaisesti, kuten sikelialai- 

set Gylipposta, khalkidekilaiset Brasi- 
dasta ja kaikki Vähän Aasian kreikkalaiset 
Lysandrosta, Kallikratidasta ja Agesilaosta. 
Tällaisten miesten virkanimenä oli käskyn¬ 
haltija, harmostes^ ja he olivat kysymyk¬ 
sessä olevien kansojen ja hallitusten hil- 
litsijöitä ja kurinpitäjiä. Kaiken kaik¬ 
kiaan, Spartan valtio katsottiin aina sää¬ 
dyllisen elämän ja hyvin järjestetyn yh¬ 
teiskuntaelämän kaitsijaksi ja opettajaksi. 
Tähän viittaa nähtävästi myös Stratoni- 
koksen leikkipuhe: määrään ja käsken atee¬ 
nalaiset panemaan toimeen salamenoja ja 
juhlakulkueita, eeliiläiset johtamaan ur¬ 
heilukilpailuja — näitä pidettiin tässä ete¬ 
vinä — ja lakedaimonilaiset, jos he tehtävis¬ 
sään epäonnistuivat, antamaan heille sel¬ 
kään. Tämä oli sanottu vain leikillä, mutta 
Antisthenes, Sokrateen oppilas, näyttää 
olleen tosissaan, kun hän nähdessään teeba- 
laisten ylvästelevän Leuktran voitollaan to- 

kaisi: »Nehän pöyhistelevät kuin pojat, jotka 
ovat antaneet selkäsaunan valvojalleen.» 

Kuitenkaan Lykurgos ei aikoinaan pitä¬ 
nyt päämääränään jättää perinnöksi val¬ 
tiota, jolle olisi kuulunut niin suuri valta 
kuin suinkin. Koska hänen mielestään val¬ 
tion kuten yksityisenkin ihmisen onni ja 
menestys kumpusi hyveestä ja yksimieli¬ 
syydestä, niin hän valtiotaan rakentaes¬ 
saan ja järjestäessään piti silmämääränään 
sitä, että sen kansalaiset olisivat vapaita, 
osaansa tyytyväisiä ja järkeviä, ja näin 
sen säilyminen olisi taattu. Sama valtio- 
ihanne esiintyy sitten Platonilla, Dioge- 
neella, Zenonilla ja kaikilla muilla, jotka 
ovat saaneet tunnustusta tästä asiasta kir¬ 
joittaessaan. Mutta ero on siinä, että nämä 
ovat esittäneet vain lausuntoja ja teo¬ 
rioita, jota vastoin Lykurgos ei saattanut 
päivänvaloon kirjoituksia ja puheita, vaan 
teossa jäljittelemättömän valtion, ja näin 


92 


asetti niiden silmien eteen, jotka väittävät 
viisaan ihanteen olevan saavuttamatto¬ 
missa, kokonaisen viisautta vaalivan val¬ 
tion. Näin ollen hänen nimensä maine 
kohoaa täydellä syyllä muiden valtioalalla 
toimineiden Hellaan miesten maineen ylä¬ 
puolelle. Sen tähden Aristoteles sanookin, 
että hän on saanut vähemmän kunnian¬ 
osoituksia Lakedaimonissa kuin on an¬ 
sainnut. Hänen nimelleen on siellä pys¬ 
tytetty temppeli, ja kerran vuodessa hä¬ 
nelle uhrataan kuten jumalalle. Kerrotaan 
myös, että kun hänen luunsa tuotiin koti¬ 
maahan ja kätkettiin sen multaan, salama 
singahti taivaalta hautakummulle. Täl¬ 
laista ei tiettävästi ole tapahtunut kenelle¬ 
kään toiselle kuuluisalle miehelle paitsi myö¬ 
hemmin Euripideelle, kun hän kuoli ja hau¬ 
dattiin Arethusan luona Makedoniassa. Ja 
se oli Euripideen ihailijoiden hyvänä tukena 
ja todistuksena hänen oivallisuudestaan, 

että kukaan muu kuin hän el kuolemansa 
jälkeen kokenut samaa, mitä aikaisem¬ 
min koki jumalien rakastama hurskain 
ihminen. 

Lykurgoksen kuoleman muutamat kir¬ 
joittajat mainitsevat tapahtuneen Kir- 
rassa, Apollothemis taas Eliissä, jonne hän 
oli siirtynyt. Timaios ja Aristoksenos ker¬ 
tovat hänen eronneen elämästä Kreetassa 
ja jälkimmäinen lisää, että kreetalaiset 
näyttävät hänen hautaansa Pergamiassa 
Muukalaisten kadun varrella. 

Hänen kerrotaan jättäneen jälkeensä 
yhden pojan, jonka nimi oli Antioros. Kun 
tämä kuoli lapsettomana, suku sammui. 
Mutta hänen ystävänsä ja läheisensä pe¬ 
rustivat yhdistyksen, jonka toimintaa hei¬ 
dän jälkeläisensä puolestaan jatkoivat. 
Yhdistys vaikutti kauan ja sen kokouspäiviä 
sanottiin Lykurgoksen päiviksi. Lopuksi 
mainittakoon Aristokrateen, Hipparkhok- 

sen pojan, kertovan, että kun Lykurgos 
oli kuollut, minkä piti tapahtua Kreetassa, 
sikäläiset polttivat ruumiin ja heittivät 
tuhan mereen. Tähän Lykurgos oli itse heitä 
kehoittanut, jotta ei kansa, sen jälkeen kun 
hänen jäännöksensä olisi tuotu Lakedaimo- 
niin, olisi ajatellut hänen palanneen ja pi¬ 
täen siten itseään valasta vapautuneena 
muuttaisi valtiomuotoa. Tämä Lykurgok- 
sesta. 



